Cez víkend môžete lyžovať v zhruba 65 zimných areáloch

Lyžiarske podmienky sú dobré až veľmi dobré.

BRATISLAVA. Lyžovačka je tento víkend možná v asi 65 zimných areáloch. Do prevádzky pribudli napr. Salamandra resort, Mlynky, Vernár, Nižná Polianka, Valčianska dolina. Nelyžuje sa na juhozápade Slovenska, v Čertove, v Makove a dnes ani v Košútke-Hriňovej a v Drozdove – prevádzka by tu mala byť obnovená zajtra. V Polomke-Bučník je dnes svah pre lyžiarov z dôvodu krňačkových pretekov zatvorený, na Štrbskom Plese je dnes uzatvorený svah Interski kvôli verejným lyžiarskym pretekom. Lyžiarske podmienky sú dobré až veľmi dobré, v Selciach a na Fačkovskom sedle momentálne obmedzené. Výška snehovej vrstvy dosahuje 20 až 60 cm, v niektorých vysokohorských lokalitách je to o niečo viac – napríklad Martinské hole a Štrbské Pleso hlásia 70 cm snehu, Roháče-Spálená a Králiky 70 až 80 cm, Čertovica od 70 do 110 cm.


Grécky ostrov Lesbos zasiahlo ďalšie zemetrasenie

ATÉNY/ISTANBUL. Zemetrasenie s magnitúdou 5,2 zasiahlo v sobotu večer o 21.50 h SELČ oblasť pri východnom pobreží Egejského mora, južne od gréckeho ostrova Lesbos. S odvolaním sa na údaje Ústavu geodynamiky v Aténach o tom informovala agentúra AP. Bezprostredne po otrase neboli hlásené žiadne škody ani straty na životoch. Miesto vzniku otrasov lokalizovali v približne desaťkilometrovej hĺbke, 31 kilometrov južne od mesta Mytiléna, ležiaceho na juhovýchode ostrova Lesbos. Otrasy však pocítili aj obyvatelia západného pobrežia Turecka. Pred šiestimi dňami zasiahlo rovnakú oblasť silné zemetrasenie s magnitúdou 6,2. Zahynula pri ňom jedna žena a ďalších zhruba 800 ľudí žijúcich na ostrove muselo opustiť svoje domovy.


Časopis Politico hodnotil prácu šéfky diplomacie Únie

Najlepšie hodnotenie získala Mogheriniová za politiku voči Iránu.

BRUSEL. Počínanie vysokej predstaviteľky EÚ pre zahraničnú a bezpečnostnú politiku Federiky Mogheriniovej po polovici jej funkčného obdobia vyhodnotil časopis Politico. Najlepšie hodnotenie jej udelil za politiku voči Iránu a komunikačné schopnosti, najnižšie známky dostala za politické kroky v Sýrii a na Balkáne. Magazín Politico hodnotil konanie šéfky diplomacie Európskej únie a zároveň podpredsedníčky Európskej komisie v piatich oblastiach: migrácia, obranná spolupráca, komunikačné schopnosti, Balkán, Rusko a Sýria. Udeľoval jej známky ako na vysokej škole na škále A až F. Za migračnú politiku udelil časopis Mogheriniovej známku B-. Hoci relokácia a presídľovanie migrantov nejde podľa predstáv Európskej komisie, Politico poukázal na to, že eurokomisárka sa zamerala na príčiny masovej migrácie. Migračná dohoda s Tureckom, ale najmä dohody s piatimi africkými štátmi majú vyriešiť príčiny emigrácie tamojších obyvateľov smerom do Európy. Ešte lepšiu známku, B+, získala Mogheriniová za obrannú spoluprácu. Podarilo sa jej presvedčiť členské štáty na spoločné obstarávanie vojenskej techniky a vytvorenie Spoločného riadiaceho a plánovacieho vojenského strediska na koordinácia a vedenie výcvikových a poradných vojenských misií Európskej únie (MPCC). Rovnako Politico ocenil, že dosiahla užšiu obrannú spoluprácu medzi NATO a EÚ. Najlepšiu známku dostala za komunikačné schopnosti, keďže je považovaná za dobrú negociátorku a pôsobí presvedčivo pred kamerami. Horšieho hodnotenia sa šéfka diplomacie EÚ dočkala za Balkán. Ten sa posledné roky ocitol na okraji záujmu Únie, keďže pozornosť bola zameraná na iné témy. Hoci tam Mogheriniová zavítala v marci na trojdenné turné, napríklad srbskí poslanci ju privítali s nevôľou. Hodnotenie C- odstala od Politico Mogheriniová za politiku voči Rusku. Kritici jej vyčítajú, že je voči Moskve príliš zmierlivá na to, aby si zachovala možnosť presadiť politickú zmenu a mier v Sýrii. Najhoršiu známku, D, dostala za Sýriu. Európska únia ako "humanitárny a nevojenský hráč" na pomoc Sýrii vynaložila už takmer desať miliárd eur, ale reálne je len v závese rozhodnutí veľmocí. Podľa magazínu vojna v Sýrii zostane určujúcou témou jej mandátu a zatiaľ to na skoré ukončenie konfliktu nevyzerá. Talianka Federica Mogheriniová je vo funkcii podpredsedníčky eurokomisie a šéfky diplomacie Únie od novembra 2014 a mandát sa jej skončí na jar 2019. Predtým bola členkou talianskej mládežníckej komunistickej federácie, neskôr poslankyňou parlamentu a v roku 2014 zastávala niekoľko mesiacov post talianskej ministerky zahraničných vecí.


Cibulková končí v Miami už v prvom kole, nestačila na Azarenkovú

Slovenská tenistka prehrala v troch setoch.

Victoria Azarenková (Biel.) - Dominika Cibulková (SR) 6:2, 3:6, 6:4 MIAMI. Slovenská tenistka Dominika Cibulková neuspela v 1. kole dvojhry na turnaji WTA v Miami. V stredajšom stretnutí prehrala s rovnako nenasadenou Bieloruskou Victoriou Azarenkovou za 153 minút 2:6, 6:3, 4:6. Azarenková získala prvý set hladko, keď dvakrát prelomila Cibulkovej podanie. Slovenka odpovedala v druhom sete, v ktorom dva razy brejkla súperku a o vlastný servis prišla len raz. V rozhodujúcom sete síce Bieloruska ako prvá stratila podanie, ale potom dvakrát za sebou brejkla Cibulkovú a podávala na víťazstvo. Cibulková si vynútila pokračovanie, keď na servise bývalej svetovej jednotky znížila na 4:5, vzápätí však opäť neudržala podanie.


Nový Opel Insignia schudne a dostane nové meno

Hmotnosť je problémom súčasnej generácie modelu Insignia.

Práce nemeckej značky s bleskom v znaku na novej generácii modelu Insignia sú v plnom prúde. Opel ju potrebuje dokončiť v relatívne krátkom čase, veď vystavená má byť už na marcovom autosalóne v Ženeve. Zatiaľ nám musí stačiť fotografia kamuflovanej verzie, ktorá odhaľuje aspoň líniu karosérie. Päťdverový sedan je o 5,5 cm dlhší, jeden cm širší a 3 cm nižší. Najvýraznejšie sa zmenil rázvor náprav. Natiahol sa až o 9 cm a súčasne s tým došlo logicky k skráteniu previsov. Automobilka sľubuje, že sa to pozitívne odrazí aj na vnútornom priestore. Napriek nárastu veľkosti sa podarilo konštruktérom výrazne ubrať z hmotnosti vozidla. Odľahčenie prinesie úsporu až 175 kg. Nehovorí to len o šikovnosti konštruktérov, ale aj o tom, že súčasná Insignia patrí medzi ťažšie autá. Opel už pochopil potrebu znižovania hmotnosti, veď oproti ostatným automobilkám v tomto smere dlho zaostával. Ako prvý model podstúpil výraznú “diétu“ nový Opel Astra. Teraz nasleduje Insignia. Nemci chcú zrejme za súčasnou generáciou spraviť hrubú čiaru, alebo ju minimálne odlíšiť od tej prichádzajúcej. Okrem oznámených zmien to naznačuje hlavne zmena názvu. V marci v Ženeve nám totiž Opel predstaví novú generáciu pod názvom Insignia Grand Sport.


Zlodej v Austrálii sa vlámal do domu, opil sa a zaspal na mieste činu

Majiteľka domu našla spiaceho zlodeja na svojej posteli, kde sa zasníval po vypití takmer celej fľaše drahého šampanského. Zavolala políciu.

SYDNEY. Austrálske úrady obvinili muža z vlamačstva a krádeže po tom, ako opitý zaspal v dome, do ktorého vnikol, informovala v utorok polícia. K incidentu došlo v piatok meste Esperance na juhozápade Austrálie. Majiteľka domu našla spiaceho zlodeja na svojej posteli, kde sa zasníval po vypití takmer celej fľaše drahého šampanského. Vyšla potichu zo spálne a zavolala políciu, ktorá ho zatkla. Muž bol taký spitý, že ho museli preventívne previezť do miestnej nemocnice. Hladina alkoholu v jeho krvi presiahla osemkrát povolenú hranicu pre šoférovanie, priblížil jeho stav seržant polície Richard Moore. Tridsaťšesťročný podozrivý páchateľ obvinený z vlamačstva a krádeže sa bude zodpovedať zo svojich skutkov 8. augusta, dodáva agentúra DPA.


Stovky ľudí v Lipsku bránili migranta pred deportáciou

LIPSKO. Niekoľko stoviek ľudí protestovalo v utorok neskoro večer vo východonemeckom meste Lipsko proti deportácii migranta. V priebehu demonštrácie došlo k násilnostiam. S odvolaním sa na hovorcu miestnej polície o tom informovala agentúra DPA. Zhruba 30 ľudí sa v utorok večer pokúsilo vo štvrti Volkmarsdorf zabrániť polícii v deportácii migranta, ktorého totožnosť úrady nezverejnili. To sa im však nepodarilo. Na spontánnej demonštrácii sa po tomto počiatočnom proteste zišlo približne 500 ľudí. Približne o 01.30 h začali demonštranti na policajtov hádzať fľaše a kamene. Polícia odpovedala použitím paprikového spreja. Jürgen Kasek, regionálny politik zo strany Zväz 90/Zelení v spolkovej krajine Sasko, na Twitteri napísal, že situácia sa úplne vymkla spod kontroly a niekoľko osôb utrpelo aj zranenia. Samotná polícia nijaké informácie o zraneniach či zatknutiach nezverejnila.


O KNIHÁCHListy zo sveta: 650 rokov Rakúskej národnej knižnice

Počiatky tejto významnej kultúrnej inštitúcie siahajú až do stredoveku. Za zakladajúci kódex sa považuje najstarší exemplár knižnice – Evanjeliár kanonika a pisára Jána z Opavy z roku 1368, ktorý sa skladá zo 189 pergamenových listov s bohatými ilustráciami. Na evanjeliár v krásnom obale so zlatým kovaním skladali rakúski panovníci prísahu pred nástupom na trón. Po jednom výtlačku od 17. storočia Knižnica vznikala z pôvodných cisárskych zbierok, časť bola uložená vo Viedni, ďalšia vo Wiener Neustadte a Innsbrucku. V 16. storočí bola vo Viedni založená Bibliotheka Regia, ktorú tvorili najmä vedecké publikácie. Knižnica získala aj glóbusy, ktoré sú dnes vystavené v osobitnom múzeu. Základom zbierky rukopisov sa stalo päťsto gréckych a latinských manuskriptov, ktoré pôvodne vlastnil dvorný historiograf Ján Sambucus, rodák z Trnavy. Počas svojich početných zahraničných ciest bol poverený zbierať knihy pre cisársku knižnicu.Veľkým prínosom bolo 16-tisíc tzv. listových Fuggerových novín. Fuggerovci mali prenajaté bane na meď v Banskej Bystrici, z rôznych miest si dávali posielať správy, ktoré sa dnes považujú za predchodcov tlačených novín. Už v 17. storočí zaviedol cisár Ferdinand II. povinnosť odovzdávať do knižnice po jednom výtlačku z každej publikácie vydanej v Rakúsku, čo sa dodržiava až dodnes. Do archívu knižnice sa tak ukladá napríklad aj časopis Pohľady/Ansichten, vydávaný naším krajanským Rakúsko-slovenským kultúrnym spolkom. Kto chce vstúpiť... Dôležitým medzníkom v ďalšom vývoji knižnice bol rok 1722, keď sa cisár Karol VI. rozhodol povýšiť Viedeň do pozície jedného z najvýznamnejších európskych centier umenia a kultúry, a preto poveril slávneho rakúskeho barokového architekta Johanna Bernharda Fischera von Erlach výstavbou novej budovy knižnice. Cisár ju po prvýkrát navštívil so svojou rodinou v roku 1734. Pripomína to nápis na strope reprezentatívnej sály Prunksaal, kde sa tiež píše, že ten, kto chce vstúpiť do tohto chrámu poznania, by mal byť vhodne oblečený a mal by šikovne vedieť narábať s atramentom. Keďže až cisárova dcéra Mária Terézia zaviedla povinnú školskú dochádzku, iba veľmi málo ľudí vedelo v tom čase čítať a písať. Do knižnice chodili najmä študenti z univerzity a učenci. Knižnica nebola len na študovanie, ale aj na to, aby ohromila, inšpirovala a zanechala dojem.Socha Karola VI. v životnej veľkosti je umiestnená v centre oválneho priestoru. Ovál nie je náhodný, symbolizuje dokonalosť vesmírneho poriadku a obežnú dráhu Zeme okolo Slnka. Práve v tejto oválnej časti sa nachádza 15-tisíc kníh z pozostalosti princa Eugena Savojského. Cisár Karol VI. ich odkúpil a zaplatil za ne viac než neskôr Mária Terézia za celý palác Belvedere, ktorý tiež patril pôvodne princovi. Všetky tieto knihy sú tlačené a bohatstvo Eugena Savojského poznať aj podľa toho, že majú zlatý rez a sú viazané v koži z marokánskych kôz. Koža je dokonca zafarbená a podľa farby sú knihy tematicky rozdelené: červená je pre históriu a literatúru, modrá pre teológiu a právo a žltá pre umenie a prírodné vedy. Celkovo je Prunksaal domovom pre viac ako dvestotisíc kníh. Slovenský Sokrates Mária Terézia povolala v roku 1745 Gerharda van Swietena z Nizozemska do Viedne a vymenovala ho za prefekta dvornej knižnice, neskôr sa stal panovníčkiným osobným lekárom. Gerhard van Swieten bol mentorom Adama Františka Kollára, narodeného pred tristo rokmi v Terchovej, ktorý nastúpil do knižnice ako pisár v roku 1748 a zotrval tu až do svojej smrti, teda celých tridsaťpäť rokov, pričom sa v roku 1774 stal jej riaditeľom! Kollára nazývali pre jeho múdrosť aj „slovenský Sokrates“. Nielenže bol odborným poradcom Márie Terézie pre uhorské záležitosti, ale ako dekan Filozofickej fakulty Viedenskej univerzity prednášal aj históriu, diplomaciu a štátne právo. Určitý čas viedol rezort pre gymnáziá v celom cisárstve, je aj autorom reformy školstva Ratio Educationis. Kollár s pomocou viedenského dvora rozvinul vedecké štúdium slovanských dejín, jeho snahou bolo zaviesť vyučovanie materinského jazyka pre všetky národnosti v monarchii. Knižnica mala byť pôvodne voľne stojaca budova, ale už pár rokov po otvorení bolo jasné, že priestory nestačia, preto boli pripojené bočné krídla a vzhľad budovy sa zmenil do dnešnej podoby. Hlavný vchod je z námestia Josefsplatz. Celá šírka námestia je vlastne dĺžka sály Prunksaal. Je to presne 77,7 metra! Prunksaal pripomína skôr barokovú katedrálu - mramorová podlaha, stĺpy s korintskými hlavicami, historické sochy a kupola ozdobená nádhernými freskami maliara Daniela Grana. Maľby predstavujú glorifikáciu Karola VI. a sú plné symbolov. Ústrednou figúrou je postava Slávy, ktorá v ľavej ruke drží palmovú ratolesť a vavrínový veniec, v pravej zas obelisk, ktorý symbolizuje slnečný lúč a večnú slávu. Cez okná v strope preniká do knižnice svetlo a osvecuje celý priestor tak, ako knihy dokážu presvetliť ľudskú dušu.Tri a pol milióna kníh Po rozpade monarchie prešla celá zbierka do správy štátu. Dnes sa označuje ako Rakúska národná knižnica, je v nej 3,5 milióna kníh, medzi nimi asi sto slovenských, napríklad Grammatica Slavica od Antona Bernoláka, prvá normotvorná gramatika slovenského jazyka z roku 1790, ktorá v roku 1817 vyšla v nemeckom preklade. Knižnica knihy postupne digitalizuje. Celkovo má však knižnica až vyše osem miliónov exponátov, okrem kníh sú to vzácne prvotlače, papyrusy, notové zápisy, historické mapy a glóbusy, fotografie a grafiky. V novodobej histórii hrozilo najväčšie nebezpečenstvo knižnici v noci z 26. na 27. novembra 1992, keď vyhoreli sály Reduty. Slávne viedenské biele kone - lipicany museli evakuovať a z knižnice museli preniesť vyše desaťtisíc vzácnych kníh do bezpečia. Našťastie sa požiar do ďalších priestorov nerozšíril a španielska jazdecká škola aj národná knižnica boli zachránené. V prepychovej sále Prunksaal sa pravidelne konajú zaujímavé výstavy. Rok 2018 je celý venovaný 650. výročiu knižnice. Okrem bohatej expozície o histórii tejto kultúrnej pamiatky je každý mesiac vystavený aj jeden špeciálny exponát. V marci to boli napríklad dva korene mandragory z Kabinetu zvláštností, ktoré sa v minulosti namáčali do vína, aby sa posilnili ich magické účinky. V apríli sa vystavoval autograf Mozartovho Requiem, teraz v júni to bude Gutenbergova Biblia z roku 1454 – jeden z 22 existujúcich kompletných exemplárov na celom svete.   Autorka žije vo Viedni, je šéfredaktorkou časopisu Slovákov v Rakúsku Pohľady/Ansichten


Irán zadržal zahraničný tanker s dvanástimi členmi posádky

TEHERÁN. Iránske Revolučné gardy zadržali zahraničný tanker s 12 členmi posádky pre obvinenia z pašovania ropy. Informovala o tom vo štvrtok agentúra AP s odvolaním sa na iránsku štátnu televíziu. K zadržaniu tankera došlo v období stupňujúceho sa napätia vo vzťahoch medzi Spojenými štátmi a Iránom, ktoré začalo opätovne rásť po odstúpení Washingtonu od medzinárodnej dohody o iránskom jadrovom programe. Správa iránskej televíznej stanice hovorí, že tanker pašoval palivo od iránskych pašerákov pre zahraničných zákazníkov a zadržali ho v nedeľu južne o iránskeho ostrova Larak v strategickom Hormuzskom prielive. Televízna stanica neidentifikovala tanker a ani neuviedla, z ktorej krajiny pochádza posádka. AP pripomína, že pred niekoľkými dňami ropný tanker Spojených arabských emirátov, ktorý sa plavil v Hormuzskom prielive, zamieril do iránskych vôd a v nedeľu prestal vysielať údaje o svojej pozícii. Americkí predstavitelia vyslovili podozrenie, že tanker Riah plaviaci sa pod panamskou vlajkou bol zadržaný v iránskych teritoriálnych vodách.


Do opatrení proti suchu poputujú desiatky miliónov eur

Najsuchšie je podľa klimatologičky na Záhorí a juhu krajiny.

BRATISLAVA. Ministerstvo životného prostredia predstavilo prvý návrh programu s názvom Hodnota v krajine, ktorý má konkrétnymi opatreniami predchádzať dôsledkom sucha na obyvateľov, ekonomiku či na samotnú prírodu. Envirorezort na tieto opatrenia vyčlenil 70 miliónov eur z eurofondov a Environmentálneho fondu. Materiál, ktorý po pripomienkovom procese musí schváliť vláda, spája opatrenia vo viacerých oblastiach od životného prostredia, cez lesohopodárstvo, poľnohospodárstvo, až po konkrétne kroky v mestách a obciach. Ako novinárom povedal minister životného prostredia László Sólymos, za najdôležitejšie považuje preventívne opatrenia, ktoré budú dôsledkom sucha predchádzať. „Investície do predchádzania problému sú vždy zodpovednejšie, lacnejšie a efektívnejšie ako dodatočné odstraňovanie dôsledkov,“ zdôraznil. Doterajší prístup k problematike sucha na Slovensku podľa štátneho tajomníka ministerstva Norberta Kurillu dostatočne neprepájal aktivity v jednotlivých odvetviach. Činnosti v krajine nenadväzovali na opatrenia v mestách a obciach či poľnohospodárstve. A práve to by mal program Hodnota v krajine zmeniť. Na jeho prvej verzii sa preto podieľali odborníci z enviro- i agrorezortu, vedci aj akademici. „Sucho je bez diskusie prierezová problematika a doteraz nám chýbal materiál, ktorý by dostatočne zohľadňoval medzisektorálne aspekty,“ konštatoval Kurilla s tým, že na programe sa začalo pracovať v apríli 2017. Okrem analytickej časti obsahuje aj konkrétne opatrenia, ktorých realizácia si vyžiada najmenej 100 miliónov eur. Pri riekach plánuje envirorezort znásobiť úsilie pri takzvaných zelených opatreniach. Tie predstavujú napríklad obnovy mokradí, brehových porastov či zalesňovanie brehov. "Už dnes je otvorená výzva z Operačného programu Kvalita životného prostredia na 50 miliónov eur. Financie možno čerpať na budovanie lesných porastov, ktoré budú držať vodu, na vybudovanie ďalšieho kanálu popri rieke a podobne," uviedol Sólymos s tým, že zároveň je nevyhnutné čistenie sedimentov v riekach, čím sa zvyšuje schopnosť tokov zadržiavať vodu. V lesohospodárstve program odporúča zaoberať sa zložením lesov tak, aby vedeli odolávať suchu, stabilizovali svahy, upravovali prietoky pri dažďoch.V mestách a obciach plánuje ministerstvo naďalej podporovať opatrenia na zachytávanie dažďovej vody. Od jednoduchých opatrení ako sú sudy, jazierka či rybníky, cez náročnejšie ako sú zelené strechy. "Na vodozádržné opatrenia v obciach a mestách pripravuje výzvu vo výške 17 miliónov eur. Napríklad na podporu zelených striech," informoval šéf envirorezortu. Zvláštnu kapitolu podľa Sólymosa predstavujú betónové plochy. Napríklad pri rekonštrukciách a výstavbe parkovísk chce rezort prostredníctvom obcí dosiahnuť, aby sa preferovala takzvaná zatrávňovacia dlažba, ktorá síce spevní plochu, no umožňuje priesak dažďovej vody. V poľnohospodárstve program Hodnota v krajine považuje za potrebné obnoviť 510 kilometrov závlahových kanálov a celkovo modernizovať závlahový systém na Slovensku.Ako povedala klimatologička zo Slovenského hydrometeorologického ústavu Lívia Labudová, fenomén sucha sa týka 17 percent územia Európy a nevyhýba sa ani Slovensku. Najsuchšie je podľa nej na Záhorí a juhu krajiny. "A prejavy sucha na Slovensku budú v budúcnosti ďalej narastať a môžu zasiahnuť ktorúkoľvek oblasť Slovenska," uviedla. Priemerná ročná teplota vzduchu na Slovensku vzrástla v období od 1991 až 2014 až o 1 °C v porovnaní s obdobím 1961 – 1990.


Palestína požiadala Izrael, aby obnovil dodávky elektriny do pásma Gazy

Izrael, hlavný dodávateľ energie pre pásmo Gazy, obmedzil dodávky v júni 2017 na štyri hodiny denne, aby tak vyhovel palestínskemu prezidentovi.

GAZA. Palestínska vláda v Predjordánsku v stredu oznámila, že požiadala Izrael o úplné obnovenie dodávok elektriny do pásma Gazy. Informovala o tom agentúra AP. Izrael, hlavný dodávateľ energie pre pásmo Gazy, obmedzil dodávky elektriny v júni 2017 na štyri hodiny denne, aby tak vyhovel palestínskemu prezidentovi Mahmúdovi Abbásovi. Ten vtedy oznámil, že jeho vláda v Predjordánsku, v snahe zbaviť palestínske militantné hnutie Hamas ako svojho politického súpera moci, prestane platiť Izraelu za dodávky elektriny do pásma Gazy. Hamas označil toto rozhodnutie Izraela za kolektívny trest. Nie je zrejmé, či obnovenie elektriny v pásme Gazy súvisí so snahou o palestínske zmierenie, píše agentúra AP. Hamas ovládol pásmo Gazy v roku 2007, keď vyvrcholili boje medzi ním a Abbásovým umierneným hnutím Fatah vládnucim na Západnom brehu. Územie čelí blokáde, ekonomickému chaosu a humanitárnym problémom. Hamas a Fatah dospeli k dohode o zmierení v októbri v egyptskej Káhire.


Lubyová chce celkovo upraviť fungovanie osemročných gymnázií

Odchod veľkého počtu detí na osemročné gymnáziá mala Slovensku vyčítala aj OECD.

BRATISLAVA. Zvýšenie kvóra pre počet prijímaných žiakov do osemročných gymnázií v Bratislavskom kraji zo súčasných päť percent na desať je iba čiastkové riešenie. Ministerstvo školstva chce fungovanie osemročných gymnázií upraviť komplexne, a to v novele školského zákona s účinnosťou od 1. septembra 2018. Malá novela má presunúť kompetencie školských odborov pod ministerstvo školstva. Dnes patria pod rezort vnútra. Informoval o tom rezort školstva po tom, ako poslanci v Národnej rade SR schválili zvýšenie kvóra. Úprava kvót rieši podľa ministerstva problémy, ktoré avizovali zriaďovatelia tohto druhu škôl v Bratislavskom kraji, kde je po osemročných gymnáziách primárne väčší dopyt. Opatrenie sa dotkne iba jedného školského roka a jedného kraja. V súvislosti s kvótami ministerka školstva Martina Lubyová (nom. SNS) uviedla, že ide o prvý systémový návrh riešenia po desiatich rokoch, ktoré sa rôznymi postupmi odkladalo. Rezort školstva podľa jej slov príde s ďalšími systémovými krokmi. "Jedným z nich je 'malá' novela školského zákona, ktorá sa zameria na prechod kompetencií školských odborov pod gesciu ministerstva školstva," uviedla Lubyová, ktorá chce na Slovensku do budúcnosti budovať inkluzívny systém. "Obmedziť elitný systém škôl a prostredníctvom Národného programu rozvoja výchovy a vzdelávania vybudovať systém, ktorý prispeje k systému inklúzie," doplnila. Pripomenula, že osemročné gymnáziá vznikli ako výberové školy pre najnadanejších žiakov. Spomínaná päťpercentná hranica prijímaných žiakov do prvých ročníkov osemročných gymnázií bola podľa rezortu ustanovená školským zákonom z roku 2008, teda pred desiatimi rokmi. "Dôvodom bol veľký odliv najlepších žiakov v danom ročníku zo základných škôl, čo sa v konečnom dôsledku prejavilo na kvalite vzdelávacieho systému ako celku," dopĺňa ministerstvo. Poukazuje aj na to, že odchod veľkého počtu detí na osemročné gymnáziá nám vyčítala aj OECD, podľa ktorej dochádzalo k selekcii žiakov v príliš ranom veku. "Zámerom príslušného ustanovenia zákona nebolo likvidovať osemročné gymnáziá, ale postupne ich regulovať tak, aby do týchto škôl boli naozaj prijímaní len tí najnadanejší žiaci základných škôl," zdôraznilo ministerstvo.


Lubyová: Výsledky testovania pohybových predpokladov prvákov pomôžu aj školám

BRATISLAVA. Výsledky testovania pohybových predpokladov u tohtoročných prvákov pomôžu okrem iného napríklad aj v pedagogických školách pri tom, aby sa vedelo, na čo pri výučbe orientovať budúcich učiteľov. Uviedla to ministerka školstva, vedy, výskumu a športu Martina Lubyová (nominantka SNS). Testovanie prvákov v oblasti športu realizoval rezort školstva počas jesene 2018. "Z našej strany je to monitorovanie na koncepčné účely, ale aj servis pre všetkých - pre športové kluby, žiakov, ale aj pre rodičov. Zároveň chceme robiť analýzy, aby sme vedeli, akým spôsobom napríklad orientovať hodiny telesnej výchovy, či to, akým spôsobom orientovať pedagógov v pedagogických školách," vysvetlila šéfka rezortu školstva. Poukázala na to, že napríklad na prvom stupni základných škôl sú učitelia, ktorí nie sú odborníci na telesnú výchovu, ale sú to učitelia so všeobecným profilom. "Práve tieto výsledky môžu pomôcť pedagogickým fakultám, aby lepšie orientovali budúcich učiteľov," uviedla Lubyová. Silovo-statické schopnosti, vytrvalosť, rýchlostno-silové schopnosti, ale aj úroveň pohyblivosti robia prvákom v základných školách v porovnaní s minulosťou väčšie problémy. Vyplýva to z výsledkov testovania pohybových predpokladov žiakov prvého ročníka základných škôl. Podľa Lubyovej ide o zistenia, ktoré máme o detskej populácii po prvý raz. Ministerka poukázala na to, že najväčší úpadok nastal u žiakov v rýchlostno-koordinačných schopnostiach. "Podľa toho by sa malo zamerať aj vyučovanie telesnej výchovy a dať viacej cvičení, kde sa koordinácia precvičuje," poznamenala Lubyová. To, že sa deti zhoršili vo všetkých meraných parametroch oproti minulosti, potvrdil aj dekan Fakulty športu Prešovskej univerzity v Prešove Pavel Ružbarský. Povedal, že slovenské deti sa málo hýbu. Ako príklad uviedol ich rovesníkov v Nórsku, ktorí podľa jeho slov trávia takmer celý deň vonku a vo vnútri sú len vtedy, keď sa idú najesť. "U nás sú deti hodinu vonku a tam sa začína celý problém," povedal s tým, že "je to alarmujúce, keď už vo veku sedem rokov dosahujeme horšiu pohybovú výkonnosť ako v minulosti".


Ukrajinci vlani v Poľsku kúpili viac ako stotisíc bytov

Oproti roku 2017 to bol rast o vyše 50 percent.

BRATISLAVA . Ukrajinci v minulom roku v Poľsku kúpili viac ako stotisíc bytov, čo bol v porovnaní s predchádzajúcim rokom rast o vyše 50 percent. Informuje o tom portál poľského verejnoprávneho rozhlasu polskieradio.pl. Počet cudzincov v Poľsku s povolením na dlhodobý pobyt pritom rastie, uviedol portál, ktorý cituje tlačovú agentúru poľského rozhlasu IAR. V závere júla takéto povolenie malo viac ako 400 tis. ľudí, pričom väčšinou išlo o Ukrajincov. Zahraniční pracovníci v Poľsku sú zvyčajne zamestnaní v takých sektoroch ako je stavebníctvo a spracovateľský priemysel.


Marocká novinárka dostala rok väzenia za interrupciu

Marocký trestný zákonník trestá nemanželský sex i interrupcie.

RABAT. Ročný trest odňatia slobody uložil súd v marockom meste Rabat novinárke Hadžjar Rajsúníovej, ktorú uznal za vinnú z "nelegálneho umelého prerušenia tehotenstva" a mimomanželského pohlavného styku. Informovala o tom v pondelok agentúra AFP. Súd tiež odsúdil gynekológa mladej ženy na dva roky väzenia a jej sudánskeho snúbenca na rok väzenia. Ročný podmienečný trest udelil anestéziologičke a osemmesačný podmienečný trest zdravotnej asistentke. Marocký trestný zákonník totiž trestá nemanželský sex i interrupcie, ak nie sú vykonané v situácii, keď je ohrozený život matky. Právni zástupcovia 28-ročnej Rajsúníovej žiadali počas súdneho procesu jej prepustenie a popreli, že by ich mandantka podstúpila interrupčný zákrok. Mladú ženu zadržali 31. augusta, keď odchádzala z ordinácie lekára v Rabate, kam podľa vlastného tvrdenia išla pre podozrenie na vnútorné krvácanie, čo potvrdil aj jej gynekológ. Hadžjar Rajsúníová tvrdila, že jej prípad súvisí s jej novinárskou činnosťou, keďže nedávno napísala článok o zadržaných aktivistoch z hnutia Hirak. V liste zverejnenom denníkom, pre ktorý pracuje, novinárka uviedla, že počas výsluchu sa jej vyšetrovatelia pýtali na jej strýka angažujúceho sa v islamistickom hnutí v Maroku. Prokuratúra vo svojom vyhlásení informovala, že lekárskym vyšetrením sa zistilo, že zadržaná bola tehotná a nelegálne podstúpila interrupciu. Tvrdila, že jej zadržiavanie nemá "nič spoločné s jej povolaním novinárky".


Chára môže už v októbri prekonať Gretzkého. Ktoré míľniky majú hráči NHL na dosah?
 Slováci v NHL
 Favoriti na titul
Možné rekordy

Lundqvist sa môže do histórie zapísať už vo štvrtok.

BRATISLAVA. S blížiacim sa úvodnom základnej časti novej sezóny zámorskej hokejovej NHL nemožno vynechať ani možné míľniky, ktoré môžu jednotliví hráči do apríla prekonať. Ako upozorňuje oficiálny web kanadsko-americkej profiligy, pred ročníkom 2019/2020 je možností na dôležité méty neúrekom. A jedna z nich čaká aj na slovenského obrancu Zdena Cháru. Už viac ako jednu dekádu kapitán Bostonu Bruins, ktorý má 42 rokov a je najstarším hráčom v celej súťaži, doteraz absolvoval v základnej časti NHL už 1485 zápasov a len 15 štartov mu chýba k tomu, aby sa stal 21. hokejistom histórie súťaže s aspoň 1500 stretnutiami na svojom konte. Na ceste za touto métou má pred sebou trio neaktívnych hráčov, v najbližších týždňoch prekoná v tomto ukazovateli legendárneho Wayna Gretzkého (1487), Phila Housleyho (1495) a Mika Modana (1499). Okrem toho, že na klziskách NHL aktuálne niet staršieho hráča ako Chára, je slovenský obranca aj najdlhšie slúžiacim kapitánom v profilige - Bruins vedie už od sezóny 2006/2007. V súvislosti s počtom zápasov má na dosah výnimočný míľnik aj Joe Thornton zo San Jose Sharks, ktorému chýba 34 štartov na výnimočnú métu 1600 duelov. Pred ním ju dosiahlo iba 11 hráčov, neohrozeným lídrom tejto štatistiky je s 1767 duelmi Gordie Howe. Aby toho nebolo málo, Thorntonovi chýba už len 22 bodov na to, aby sa ako štrnásty hokejista histórie NHL dostal na métu 1500 kanadských bodov. Doteraz ich má na svojom konte 1478 (413+1065). Hranicu 1300 bodov majú v novej sezóne na dosah Sidney Crosby z Pittsburghu Penguins (zatiaľ 1216 bodov) a Alexander Ovečkin z Washingtonu Capitals (1211). Rovnú tisícku bodov by mohli dosiahnuť Eric Staal z Minnesoty Wild (974), Patrick Kane z Chicaga Blackhawks (938) či Ryan Getzlaf z Anaheimu Ducks (923). V zámorí v novej sezóne očakávajú aj atak 700-gólovej hranice Alexandrom Ovečkinom, na túto hranicu potrebuje ešte 42 presných zásahov. Pred ním strelili 700 gólov v NHL iba siedmi hokejisti. Štvorstovka gólov stojí pred Stevenom Stamkosom z Tampy Bay Lightning (aktuálne 393 zásahov), Jevgenijom Malkinom z Pittsburghu Penguins (391) či Patrickom Kaneom (356). Doteraz iba päť brankárov dosiahlo v zámorskej hokejovej profilige 450 víťazstiev, v ročníku 2019/2020 sa k nim môže pridať švédsky veterán Henrik Lundqvist z New Yorku Rangers. Dostať sa na spomenutú métu môže už vo štvrtok doma proti Winnipegu Jets, keďže doteraz zaznamenal 449 triumfov. Dôležitou súčasťou kolotoča NHL sú aj tréneri. Joel Quenneville ako kouč Floridy Panthers v novom ročníku potrebuje 10 víťazstiev svojich zverencov, aby sa dostal na métu 900 triumfov. Pred ním ju pokoril iba mimoriadne známy Scotty Bowman, ktorý ako tréner až deväťkrát doviedol svoj tím z Stanleyho poháru. O niečo za Quennevillom zaostávajú Paul Maurice, Mike Babcock a Alain Vigneault. Všetci traja majú na dosah hranicu 700 víťazstiev. Najbližšie k tomu má Maurice z Winnipegu Jets, chýba mu už len päť triumfov. Babcock ako kouč Toronta Maple Leafs potrebuje 22 víťazstiev a Vigneault z Philadelphie Flyers 52 úspechov.


Ryanair ponúka pilotom na najväčších základniach zvýšenie ročného platu o 10-tisíc

Odmenu pilotom firma ponúkla výmenou za odpracovanie 10 dní navyše s cieľom nahradiť nedostatok personálu, ktorý donútil Ryanair, aby minulý týždeň ohlásil zrušenie dvoj tisícok letov počas septembra a októbra.

BRATISLAVA. Írska nízkonákladová letecká spoločnosť Ryanair ponúka pilotom na londýnskom letisku Stansted a na letiskách v Dubline, Frankfurte a Berlíne zvýšenie ročného platu o 10 tis. eur. Rast platov je nad rámec odmeny v sume 12 tis. eur, ktorú firma tento týždeň navrhla výmenou za pomoc pri zmiernení nedostatku pilotov. Podľa portálu írskej rozhlasovej a televíznej spoločnosti RTÉ to povedal generálny riaditeľ firmy Ryanair Michael O'Leary.Odmenu pilotom firma ponúkla výmenou za odpracovanie 10 dní navyše s cieľom nahradiť nedostatok personálu, ktorý donútil Ryanair, aby minulý týždeň ohlásil zrušenie 2 tis. letov počas septembra a októbra. Portál rte.ie ďalej uviedol, že na štvrtkovom valnom zhromaždení akcionárov Ryanairu zaznela aj informácia, podľa ktorej firma v najbližších dvoch týždňoch ukončí výcvik ďalších 120 pilotov a v najbližších šiestich mesiacoch prijme takmer 500 nových pilotov.Minulý týždeň Ryanair oznámil, že počas šiestich týždňov zruší 50 letov denne. O'Leary akcionárom povedal, že toto zrušenie letov stojí firmu približne 25 mil. eur. Generálny riaditeľ dodal, že hoci sa objavili správy, podľa ktorých piloti odmietli návrh odmien za vzdanie sa dovoleniek, zamestnanci už ponúkli spoločnosti dodatočné odpracovanie 2 500 dní.


Osemročný chlapec zobral matke auto, našli ho na diaľnici

Chlapec išiel po diaľnici rýchlosťou 140 kilometrov za hodinu.

BERLÍN. Osemročný chlapec na západe Nemecka si vzal matkino auto a vydal sa na nočnú jazdu po diaľnici. Informovala o tom nemecká polícia. Matka zalarmovala policajtov v meste Soest v stredu v skorých ranných hodinách, keď zaregistrovala zmiznutie svojho syna aj auta. Chlapca nakoniec našli na odpočívadle pri diaľnici, kde auto odparkoval, zapol výstražné svetlá a postavil výstražný trojuholník. Podľa polície sa chlapec začal cítiť "nesvoj", keď dosiahol na ceste rýchlosť 140 kilometrov za hodinu. Chlapcova matka povedala, že pravidelne jazdí na motokárach a v minulosti už skúšal aj jazdu autom na ich súkromnom pozemku.


Zahraničné médiá: Skvelá Cibulková prešla cez Kerberovú ako uragán

Rozhovor

Malá veľká šampiónka

Cibulková získala titul

Fotogaléria z finále

Ohlasy osobností

Ohlasy médií

Ohlasy médií na triumf slovenskej tenistky Dominiky Cibulkovej.

isport.cz: "Slovensko na nohách! Cibulková zmietla Kerberovú a vyhrala Turnaj majsteriek." Bild (Nem.): Ach, Angie! Sen o majsterke sveta sa rozplynul." sport.idnes.cz: "Slovenka Cibulková oslavuje triumf na Turnaji majsteriek." sport.aktualne.cz: "Skvelá Cibulková prešla cez Kerberovú ako uragán a na Turnaji majsteriek napodobnila Kvitovú." L'Equipe: "Dvadsaťsedemročná Dominika Cibulková získala najdôležitejší titul svojej kariéry a sezónu ukončí na piatom mieste v rebríčku." BBC: "Cibulkovej najdôležitejšie víťazstvo kariéry, zvíťazila nad svetovou jednotkou Angelique Kerberovou v rozhodujúcom zápase MS WTA Tour v Singapure." Sky Sports: "Dominika Cibulková zavŕšila pozoruhodný obrat na MS WTA Tour, keď zdolala svetovú jednotku a najvyššie nasadenú Angelique Kerberovú." Sport1: "Angelique Kerberová prepásla možnosť zakončiť úspešnú sezónu. V záverečnom stretnutí MS WTA Tour proti Cibulkovej jej chýbali sily." Tennis.com: "Svätá Dominika! Cibulková zakončila svoju nepravdepodobnú jazdu finálovým triumfom. Je víťazkou WTA Finals!" Sport Bild: "Na konci bola batéria vybitá. Rozprávkovú sezónu Angelique Kerberová nezakončila víťazne, zostane však tenisovou kráľovnou roku 2016." Marca (Šp.): "Cibulková rozšírila tenisovú mapu o Slovensko. Svetovú jednotku Kerberovú vyučila vo dvoch setoch." Spiegel: "Sen sa rozplynul. Angelique Kerberová prehrala finále MS WTA Tour."


Gmail bude vyzerať inak. Čo vieme o chystanej zmene

Google o zmenách ešte oficiálne nehovorí.

BRATISLAVA. Vzhľad dizajnu Gmailu by sa mal v nasledujúcich týždňoch mierne zmeniť. Do emailovej služby od spoločnosti Google pribudne aj niekoľko nových funkcií, ako napríklad možnosť vytvárať emaily, ktoré sa po určitom čase svojpomocne zničia. Chystané zmeny oznámil Google používateľom služby G Suite, komerčne predávaným aplikáciám od Google, vrátane emailu, ktorý má rovnaký dizajn ako Gmail. Zmeny officiálne ešte nie sú potvrdené. Web Verge uverejnil prvé zábery nového dizajnu a informácie o nových funkciách. Dizajn Gmailu by sa mal upraviť iba mierne. Prispôsobí sa viac takzvanému materiálovému dizajnu, ktorý pôsobí ešte viac minimalisticky. Gmail by mal ponúkať na výber z troch základných vzhľadov. Jeden sa bude podobať na súčasný dizajn Gmailu. Zmení sa tiež typ písma či už v prvkoch rozhrania alebo samotnom texte emailu. Písmo bude ľahšie čitateľné na mobilných zariadeniach. Nový Gmail uľahčí používateľom aj plánovanie popri čítaní emailov. Na bočnej strane emailov si budete môcť zároveň otvoriť zmenšené podoby Google aplikácií ako Kalendár, aplikáciu na poznámky Keep a zoznam úloh Tasks. Z mobilnej vezie Gmailu sa na webové rozhranie dostane napríklad funkcia Snooze, ktorou môžete jednotlivé emaily dočasne "uspať." Emaily zmiznú zo zoznamu doručených správ a vrátia sa až po uplynutí času, ktorý si sami zvolíte. Zabránite tak tomu, aby sa emaily, na ktoré nestíhate po doručení odpovedať, nestratili v záplave nových emailov. Funkcia sa dá použiť okrem času aj s umiestnením. Ak sa presuniete domov z práce, ukážu sa vám iba osobné emaily. V novej aktualizovanej službe Gmail by mala pribudnúť aj možnosť vytvárať dôverné emaily. Odosielateľ tak bude môcť ovplyvniť, ako bude s emailom nakladať jeho prijímateľ. Emaily sa budú dať zamknúť a znemožnia tak ich kopírovanie, preposielanie, sťahovanie či tlačenie, informuje o novej funkcii web Verge. Správy sa budú dať tiež označiť na samozničenie - po uplynutí času sa vymažú u odosielateľa aj prijímateľa. Na začiatku mája sa bude konať každoročná konferencia developerov Google I/O, kde by mohli predstavitelia firmy nový vzhľad aj jeho nové funkcie oficiálne odhaliť.


Pohotovostná starostlivosť bude naďalej zabezpečená, tvrdí lekárska komora

Do platnosti vstúpi nová litera zákona, podľa ktorej má ambulantná pohotovostná služba  nahradiť Lekársku službu prvej pomoci.

BRATISLAVA. Zdravotná pohotovostná starostlivosť bude na Slovensku zabezpečená aj po 1. júli, len bude zefektívnená a zracionálnená pre pacientov i lekárov. Do platnosti totiž vstúpi nová litera zákona, podľa ktorej má ambulantná pohotovostná služba (APS) nahradiť Lekársku službu prvej pomoci (LSPP). Na utorňajšej tlačovej konferencii to opätovne zdôraznili predstavitelia Slovenskej lekárskej komory (SLK), podľa ktorých nie je žiadny dôvod na paniku, zlyhanie zdravotného systému či kolaps. Viceprezidentka SLK Zuzana Teremová ubezpečuje, že systém, ktorý existoval, bude fungovať aj naďalej. Mení sa jedine to, že po novom bude APS len do 22.00 h, avšak o každého pacienta bude naďalej postarané aj po pracovnej dobe lekára. "Všetci majú kam ísť. Tí, ktorí majú bežné ochorenia, ktoré ich napadnú po 22.00 hodine, počkajú do rána. A tí, ktorí majú po 22.00 h závažné ochorenie, tu stále majú subjekt, ktorí sa o nich postará, čiže RZP, RLP alebo nemocnice," podotkla Teremová s tým, že pacientom sa v tomto smere nič neberie. Podľa SLK je jedným z dôležitých krokov hlavne edukovanie pacientov. "Aby vedeli, kedy a akého lekára vyhľadať," priblížil prezident SLK Marian Kollár. Mnohí pacienti buď totiž nevedia, kedy a akého lekára by mali navštíviť, niektorí zdravotný systém pohotovostí zneužívajú a zbytočne lekárov v pohotovostiach zaťažujú "banalitami". "Sú ľudia, ktorí bez problémov môžu počkať do rána alebo tam nemajú čo hľadať a mali byť už dávno vyšetrení a hospitalizovaní," doplnil Kollár. Sú aj takí, ktorí pohotovosť navštívia iba preto, aby konfrontovali postoj svojho všeobecného lekára s lekárom na pohotovosti. V rámci prvého kola výberových konaní organizátorov APS bolo vybratých okolo 40 percent pevných bodov, ďalších zhruba 40 percent by mohlo byť obsadených v krátkej dobe po odstránení formálnych nedostatkov. Stať by sa tak mohlo v druhom kole výberových konaní. SLK pripúšťa, že môžu niektoré miesta ostať zatiaľ neobsadené, pohotovostná služba však bude pre pacientov zabezpečená. "Napriek tomu, že sa môže stať, že budú lokality, kde to nepôjde úplne hladko, pacient to nepocíti. Nemá sa čoho obávať," povedal Kollár. Vylúčené tak napríklad nie je zlučovanie menšieho pevného bodu s väčším, ak je v dostupnej vzdialenosti. Očakáva sa to len v ojedinelých prípadoch. "Vieme, kde niektoré pevné body dnes neobsadíme. Ale zákon sme nerobili pre dnes, ale pre budúcnosť," dodal Kollár. Podľa neho teda to, že niektorý bod nebude hneď obsadený, neznamená automaticky, že sa to nepodarí v budúcnosti.


Sú proteínové doplnky bezpečné? Odpovedá veda

Dvojica výskumníkov reaguje na úmrtie mladej kulturistky a prípady žltačky.

Mladá Austrálčanka zomrela, pretože zjedla priveľa proteínových doplnkov. Iba 25-ročná kulturistka Meegan Heffordová trpela zriedkavou genetickou poruchou, o ktorej nevedela. Porucha spôsobila, že sa v jej tele nahromadilo smrteľné množstvo amoniaku. Látky, ktorá bežne bežne vzniká popri tom, ako telo spracúva bielkoviny. Medzi športovcami úmrtie vyvolalo otázku: Sú proteínové doplnky bezpečné? Zdraví ľudia najčastejšie užívajú doplnky, ktoré sú určené na posilnenie tela. Vedecká literatúra ich označuje ako nutraceutiká alebo funkčné potraviny. Aj keď sú vo všeobecnosti neškodné, existujú zriedkavé prípady, keď môžu vyvolať ochorenie v dôsledku nadmernej konzumácie alebo zdravotného stavu človeka. Športovci zvyčajne užívajú doplnky, ktoré obsahujú aminokyseliny vo forme bielkovín - proteínové hydrolyzáty (ako srvátkový proteín) alebo jednotlivé aminokyseliny s rozvetveným reťazcom (BCAA) obsahujúce leucín, izoleucín a valín. Keďže aminokyseliny sú stavebnými látkami svalového tkaniva, športovci dúfajú, že im pomôžu vybudovať väčšie množstvo svalovej hmoty. Porucha Meegan Heffordovej nie je jediná, ktorá môže pri užívaní bielkovinových doplnkov predstavovať riziko. Existuje množstvo ďalších, i keď veľmi zriedkavých genetických porúch, pri ktorých v tele zlyhávajú procesy s aminokyselinami. Napríklad leucinóza, takzvaná choroba javorového sirupu (MSUD), vedie k toxickému hromadeniu BCAA. Ochorenie sa však diagnostikuje v ranom veku a preto je nepravdepodobné, že by človek dobrovoľne riskoval nadmerným príjmom bielkovín. Podobne sú na tom aj ľudia s chorými obličkami. Strave s veľkým objemom bielkovín sa vyhýbajú, pretože im hrozí zlyhanie obličiek. Predpokladalo sa, že vysoko bielkovinové diéty a bielkovinové doplnky škodia obličkám vo všeobecnosti. Teóriu sa z veľkej časti podarilo vyvrátiť. U športovcov, ktorí denne konzumujú takmer tri gramy bielkovín na kilogram telesnej hmotnosti (asi triapolnásobok odporúčanej dennej dávky 0,8 gramu na kilogram za deň) a zdravých dospelých, ktorí konzumujú až 1,25 gramu na kilogram za deň, sa v strednodobom horizonte objavilo iba minimum zdravotných komplikácií. Znamená to, že okrem extrémne zriedkavých prípadov je užívanie bielkovinových doplnkov bezpečné. Zoznam doplnkov, ktoré využívajú návštevníci posilňovní, je dlhý. Medzi obľúbené patria napríklad L-karnitín a kreatín. Využívajú sa na naberanie svalovej hmoty, znižovanie objemu tuku alebo zvýšenie výkonnosti. Obe látky sa prirodzene vyskytujú napríklad v červenom mäse. Tak ako väčšina doplnkov, aj L-karnitín a kreatín prešli mnohými bezpečnostnými testami. Aj napriek úvodným tvrdeniam o potenciálnom poškodení pečene alebo obličiek, svalových kŕčoch alebo elektrolytovej nerovnováhe sa dosiaľ našli iba minimálne dôkazy o tom, že sú škodlivé. Taktiež sa nenašli žiadne ochorenia, pri ktorých by bolo užívanie L-karnitínu a kreatínu nebezpečné. Ďalším populárnym doplnkom je konjugovaná kyselina linolová (CLA). Ide o špecifický druh tuku, ktorý sa spája s poklesom hmotnosti a nárastom svalovej hmoty. Vo všeobecnosti sa považuje za bezpečný doplnok, no existujú aj údaje zo zvieracích aj ľudských modelov, ktoré naznačujú opak. Spotreba CLA môže viesť k nepriaznivým zmenám v krvi, konkrétne k zvýšeniu takzvaných zlých tukov. Ako to už býva, dlhodobé údaje z kontrolovaných pokusov nie sú dostupné a preto pochybnosti ohľadom bezpečnosti CLA tak skoro nezmiznú. Nejde o jediné doplnky, nad ktorými sa vznášajú pochybnosti. Nedávnym príkladom sú antioxidačné doplnky, ako je vitamín E a resveratrol. Prvé výskumy sa domnievali, že tieto doplnky sú schopné zvyšovať výkon športovca. Neskôr sa ukázalo, že účinky sú prakticky opačné - dokážu zvrátiť priaznivé účinky cvičenia. Skôr než samotné živiny môžu poškodiť zdravie iné neželané zlúčeniny, ktoré sa v produktoch objavia bez toho, aby o nich spotrebiteľ vedel. Z času na čas sa objavia správy o neúspešných drogových testoch športovcov, ktoré vraj spôsobili kontaminované doplnky. Či už je to v jednotlivých prípadoch pravda, alebo nie, existujú znepokojivé dôkazy o kontaminácii potravinových doplnkov množstvom kontrolovaných látok. Pri výrobe chýba farmaceutická prísnosť a neznáme nebezpečenstvo sa môže ukrývať najmä v produktoch zakúpených online. Svedčí o tom aj nedávny prípad v Spojených štátoch. Viacero ľudí po zjedení doplnku OxyELITE Pro utrpelo akútnu žltačkou a zlyhanie pečene. Dosiaľ existuje iba minimum dôkazov, že športové doplnky ľuďom vo všeobecnosti škodia. Podobne málo je však aj dôkazov o tom, že vďaka nim športovec dosiahne želané výsledky. Doplnky sa často opierajú o teoretické poznatky a marketing, než o výskum, ktorý sa dá kedykoľvek zopakovať. Ak sa však vrátime späť k bielkovinovým, respektívne proteínovým doplnkom, treba uznať, že malá časť z nich môže fungovať. V spojení s cvičením môžu posilniť svalovú hmotu. Efekt je však malý a podobné výsledky možno dosiahnuť aj jednoduchými zmenami v stravovaní.


Britský princ William pricestoval na návštevu Izraela

Doteraz tam na oficiálnej návšteve nebol žiadny člen britskej kráľovskej rodiny.

TEL AVIV. Britský princ William pricestoval v pondelok do Izraela. Ide o prvú oficiálnu návštevu člena britskej kráľovskej rodiny vo Svätej zemi, informuje agentúra Reuters. Williamovo lietadlo pristálo na Letisku Bena Guriona pri Tel Avive. Počas štvordňového pobytu ho čaká návšteva Jeruzalema i okupovaných palestínskych území. V Izraeli nebol doteraz na oficiálnej návšteve žiadny člen britskej kráľovskej rodiny, pretože Británia považuje obsadenie palestínskych území za ilegálne. Williamov otec, princ Charles, sa síce v roku 2016 zúčastnil na pohrebe bývalého izraelského prezidenta Šimona Peresa, ale bol tam ako súkromná osoba. Williama prijme i premiér Benjamin Netanjahu. William (36), druhý v následníckej línii na britský trón, si v Jeruzaleme prezrie posvätné miesta a navštívi pamätník Jad va-šem. Princov hovorca zdôraznil, že Williamova cesta po Blízkom východe nemá politický charakter - rovnako ako ani ostatné zahraničné cesty členov britskej kráľovskej rodiny. William zamieri aj do Rámalláhu, kde sa stretne s palestínskym prezidentom Mahmúdom Abbásom. Jeho návšteva židovského štátu prichádza krátko po 70. výročí jeho nezávislosti a zároveň na pozadí vlny násilia na hraniciach s pásmom Gazy, kde došlo nedávno k raketovým útokom palestínskych militantov a izraelským náletom. Williama nesprevádza jeho manželka Catherine, ktorá v apríli porodila ich tretie dieťa. Princova cesta sa koná z iniciatívy britskej vlády, ktorá dosiaľ zastávala politiku vylučujúcu oficiálnu kráľovskú návštevu, pokiaľ sa nevyrieši dlhodobý izraelsko-palestínsky konflikt. Británia sa zmocnila Palestíny od bývalej Osmanskej ríše v roku 1917 počas prvej svetovej vojny a spravovala toto územie pod medzinárodným mandátom do roku 1948. Stiahla sa len deň predtým, ako Izrael vyhlásil suverenitu. William odštartoval svoju päťdňovú cestu po Blízkom východe v nedeľu v Jordánsku, kde ho v hlavnom meste Ammán privítal jordánsky korunný princ Husajn, syn kráľa Abdalláha II. V pondelok tam ešte navštívil rímske ruiny v lokalite Džaraš na severe krajiny a zvítal sa s mladými sýrskymi utečencami a britskými vojakmi umiestnenými v Jordánsku.


Slovenky v Belgicku prehrávali už 0:2 na sety, nakoniec drámu doviedli do víťazného konca

Volejbalistky sa pripravujú na domáce ME.

Zápas trval: 99 minút Belgicko: Herbotsová 14, Lemmensová 8, Grobelna 16, Van Gestelová 23, Sobolska 4, I. Van De Vyverová 1, libero Guilliamsová (Van Sasová 0, Strumilová 0, Janssensová 2, Goliatová 1, Van Avermaetová 1). Tréner: G. Van De Broek SLOVENSKO: Kostelanská 13, Herelová 8, Koseková 4, Radosová 24, Hrončeková 11, Palgutová 20, libero Španková. Tréner: M. Fenoglio LEUVEN. Slovenské volejbalové reprezentantky zvíťazili v Leuvene aj v druhom prípravnom zápase na palubovke favorizovaného Belgicka. Po piatkovom triumfe v štyroch setoch triumfovali zverenkyne Marca Fenoglia v sobotu nad účastníkom Ligy národov 3:2, keď duel otočili z 0:2 na sety. Posledný tretí prípravný duel v Leuvene sa uskutoční v nedeľu o 17.30 h. Najviac bodujúcou hráčkou duelu bola univezálka smečiarka Nikola Radosová (24), univerzálka Karin Palgutová prispela k víťazstvu 20 bodmi. Slovenky sa pripravujú na domáce majstrovstvá Európy, ktoré sa na Zimnom štadióne Ondreja Nepelu v Bratislave začnú 23. augusta. /Zdroj SVF/ Marco Fenoglio, tréner SR: "Bol to neuveriteľný zápas. Prehrávali sme 0:2 proti silnému súperovi, ktorý nastúpil v najsilnejšej zostave aj s najlepšou hráčkou Herbotsovou. Pred tretím setom som hráčkam prízvukoval aby eliminovali počet chýb, čo sa podarilo. V treťom a štvrtom sete sme spravili len po tri chyby a v poslednom sete sme mali 65 percentnú úspešnosť v útoku. Som skutočne veľmi spokojný s tým čo dievčatá dnes predviedli. Hrali koncentrovane, na ihrisku si pomáhali a podali výkon, ktorý znesie prísne európske kritériá. Vyhrali sme v Belgicku nad mimoriadne silným súperom dva zápasy, keby ste sa ma spýtali pred týmito duelmi, asi by som tomu neveril. Belgičanky patria k najsilnejším tímom v Európe. Som na dievčatá hrdý, dosiahli skutočne mimoriadny výsledok pre slovenský volejbal." Barbora Koseková, kapitánka a nahrávačka SR: "Toto víťazstvo je veľmi cenné. Prvýkrát v príprave sme si vyskúšali odohrať dva zápasy v rovnakej zostave tak ako to bude aj na majstrovstvách Európy. Podali sme veľmi dobrý, kolektívny výkon a bojovali sme do poslednej lopty. Nevzdali sme sa ani za stavu 0:2 a obrat s takýmto silným súperom je veľký úspech. Výborne sme bránili a následne sme dokázali ubránené lopty položiť. Po týchto dvoch dňoch sme spokojné." Karin Palgtová, univerzálka SR: "Sme veľmi rady čo sa nám dnes podarilo. Zdolali sme silné Belgičanky druhýkrát za sebou a potvrdili sme, že piatkový úspech nebol náhodný. Domáce dnes nastúpili v plnej zostave. Takýto obrat z 0:2 sa nepodarí každý deň a tešíme, že sme dosiahli pre slovenský volejbal veľmi dobrý výsledok. Podali sme opäť veľmi bojovný a kolektívny výkon, splnili sme všetky pokyny trénera. Verím, že vyhráme nad Belgickom aj do tretice."


Slováci si zajtra nenakúpia, obchody budú zatvorené

Otvorené budú napríklad čerpacie stanice.

BRATISLAVA. Vo štvrtok 5. júla na Sviatok sv. Cyrila a sv. Metoda budú na Slovensku zo zákona zatvorené obchody. Toto opatrenie priniesla novela Zákonníka práce, ktorá platí od júna 2017 a zaviedla do praxe zatvorenie predajní celkovo 15,5 dňa v roku, počas sviatkov a niektorých dní pracovného pokoja. Zamestnávatelia v obchode nemôžu v tieto dni nariadiť zamestnancom a ani s nimi dohodnúť prácu, ktorou je predaj tovaru konečnému spotrebiteľovi a s tým súvisiace práce. Otvorené môžu byť v tento deň len napríklad čerpacie stanice či predajne na letiskách a staniciach, tiež lekárne alebo predajne suvenírov. Zákaz sa pritom vzťahuje len na predaj tovaru, otvorené tak môžu byť prevádzky poskytujúce služby, napríklad kadernícke a kozmetické salóny či požičovne. Podľa Odborového zväzu pracovníkov obchodu a cestovného ruchu vítajú takéto opatrenia najmä matky s deťmi, ktoré v predajniach pracujú. Takmer 80 percent zamestnancov v obchodoch totiž tvoria ženy.


Slovensko má prvú prezidentku, píšu zahraničné médiá

Slovenské prezidentské voľby sledujú aj v cudzine.

BRATISLAVA. Druhé kolo prezidentských volieb sledujú aj viaceré zahraničné médiá. Už z terajších priebežných výsledkov je jasné, že voľby vyhrala Zuzana Čaputová. "Slováci si volia prvú prezidentku - ženu", píše britský denník Guardian. Čaputovú podľa denníka volia ľudia, ktorí majú dosť korupcie a mainstreamovú politiku. "Šefčovič je kariérny diplomat s podporou Smeru," informuje denník. Že bude mať Slovensko vôbec prvú prezidentku, napísal aj spravodajský web BBC. České Hospodárske noviny venovali na svojom webe slovenským prezidentským voľbám viacero titulkových článkov. "Čaputová sa stala symbolom striedania generácie, o ktorom mnohí ešte donedávna iba snívali," zdôrazňujú. Ako o politickom nováčikovi a právničke, ktorá chce bojovať proti korupcii, o nej píše aj Bloomberg či Reuters. "Víťazstvo Čaputovej môže podporiť protikorupčných aktivistov a liberálov v strednej a východnej Európe," domnieva sa zahraničný politický web Politico.


Pellegrini rokoval s budúcou šéfkou Európskej komisie aj o Šefčovičovi

Von der Leyenová Šefčoviča pozná a má záujem o jeho skúsenosti.

BRUSEL. Slovenský eurokomisár Maroš Šefčovič bude hrať v novej Európskej komisii dôležitú rolu. Po stredajšom stretnutí s predsedníčkou budúcej Európskej komisie Ursulou von der Leyenovou to uviedol premiér Peter Pellegrini (Smer-SD) s tým, že o jeho konečnej pozícií bude informovať až samotná predsedníčka. Von der Leyenová podľa Pellegriniho Šefčoviča pozná a považuje ho za jedného z najskúsenejších komisárov, ktorí sú momentálne nominovaní. "Chce s ním veľmi intenzívne spolupracovať a mať ho v užšom kruhu," priblížil. V tomto zmysle sa podľa premiéra môže Šefčovičova pozícia posilniť, pretože môže očakávať užší kontakt s predsedníčkou. Pellegrini je tiež presvedčený, že Šefčovič je stále v hre o pozíciu podpredsedu. Myslí si tiež, že slovenský eurokomisár bude mať iné portfólio než doteraz, pretože nie je zvykom, aby sa portfóliá opakovali. Von der Leyenová sa v týchto dňoch postupne stretáva so všetkými kandidátmi, ktorých jej do novej komisie navrhlo 27 členských štátov EÚ. Svoju predstavu o rozdelení rezortov medzi nich by chcela oznámiť do niekoľkých dní. Slovensko do novej komisie navrhlo Maroša Šefčoviča, ktorý bol v posledných dvoch eurokomisiách jej podpredsedom a v ostatných piatich rokoch zodpovedal za energetickú úniu. Podľa Českej televízie ponúkla von der Leyenová podpredsednícku stoličku českej eurokomisárke Věre Jourovej. Ak by ju prijala, mohlo by to znamenať, že Šefčovič podpredsedom nebude.


Výbuch cestnej bomby v Afganistane si vyžiadal sedem obetí

Jeden človek pri incidente utrpel zranenia.

KÁBUL. Výbuch cestnej bomby na severe Afganistanu si vyžiadal smrť siedmich osôb. Incident sa stal v nedeľu v provincii Farjáb, keď po ceste prechádzalo vozidlo s obchodníkmi, ktorí šli na trh. Podľa hovorcu miestnej polície si explózia vyžiadala aj jedného zraneného. V oblasti sú aktívni militanti hnutia Taliban a skupiny pridruženej k extrémistickej organizácii Islamský štát. Bomba pripravila o život dvoch ľudí aj v sobotu večer. Výbušnina nastražená v aute explodovala vo východnej provincii Paktíja a zranila ďalšie tri osoby. Podľa hovorcu provinčného guvernéra bol útok zameraný na okresného guvernéra, ktorý bol medzi zranenými. K útoku sa prihlásil Taliban. Ďalší výbuch hlásili z východoafganskej provincie Chóst. Najmenej 12 ľudí prišlo o život a ďalších 33 osôb utrpelo zranenia pri bombovom útoku v mešite, ktorá slúži aj ako volebné registračné stredisko. Zatiaľ sa k výbuchu v mešite v meste Chóst nik neprihlásil, ale hnutie Taliban aj miestna odnož Islamského štátu odmietajú demokratické voľby a v minulosti podnikali proti volebným inštitúciám útoky. V Afganistane sa majú v októbri konať parlamentné voľby - prvé od roku 2014. Minulý mesiac samovražedný bombový útočník Islamského štátu zaútočil na volebné registračné stredisko v hlavnom meste Kábule, pričom zahynulo 60 ľudí a najmenej 130 ďalších osôb bolo zranených.


Dopravu v Česku komplikujú búrky, horúčavy v Maďarsku vrcholia

Najhoršia situácia je v Olomouckom kraji.

PRAHA, BUDAPEŠŤ. Dopravné problémy spôsobila búrka sprevádzaná silným nárazovým vetrom a krupobitím, ktorá sa vo štvrtok ráno prehnala Moravou a Sliezskom. Búrky po extrémnych teplách očakávajú aj v Maďarsku. Kvôli popadaným stromom zostala neprejazdná diaľnica D35 v úseku z Mohelnice do Olomouca. Došlo aj k prerušeniu železničnej dopravy v koridore medzi Olomoucom a Prahou, odkiaľ hlásili aj škody na traťovom elektrickom vedení, čo sa dotklo zhruba dvoch desiatok vlakov. Podľa Českých dráh tam nebolo možné zaviesť ani náhradnú autobusovú dopravu, keďže stromy zablokovali aj paralelné cestné komunikácie. Hasiči v Olomouckom kraji, kde je situácia najvážnejšia, mali v súvislosti s búrkou hlásených okolo 130 udalostí. Išlo predovšetkým o spadnuté stromy a konáre na cestách alebo poškodenú strešnú krytinu. Takmer sto výjazdov absolvovali aj hasiči v Moravskosliezskom kraji. Maďarskí meteorológovia medzitým vydali varovanie pre pretrvávajúce horúčavy pre celé územie krajiny. Najvyšší, tretí stupeň výstrahy platí v šiestich južných župách, informovala agentúra MTI. Vysoké teploty majú vo štvrtok vyvrcholiť. Priemerná teplota v Maďarsku dosiahne 27 stupňov Celzia, na Južnej Dolnej zemi prekročí priemerná denná teplota hodnotu 29 stupňov. Najvyššia denná teplota dosiahne 34-38 stupňov Celzia. V neskorých popoludňajších hodinách očakávajú meteorológovia búrky s možnosťou krupobitia najmä v Rábsko-mošonsko-šopronskej, Vašskej a Zalianskej župe, kde vydali prvý stupeň výstrahy pred búrkami.


Trump od jadrovej dohody odstúpi, myslí si Macron

Francúzsky prezident povzbudil Trumpa, aby pri dohode zotrval.

WASHINGTON. Francúzsky prezident Emmanuel Macron sa domnieva, že americký prezident Donald Trump odstúpi od kľúčovej iránskej jadrovej dohody z roku 2015, informovala vo štvrtok agentúra Bloomberg. "Môj názor - neviem, ako sa váš prezident rozhodne - je, že sa zbaví tejto dohody z domácich dôvodov," povedal Macron v stredu novinárom vo Washingtone. Zároveň dodal, že počas svojho trojdňového pobytu v USA povzbudil amerického prezidenta, aby pri dohode zotrval. Francúzsky prezident neskôr povedal, že nemá "žiadne dôverné" informácie v súvislosti s Trumpovým rozhodnutím o budúcnosti jadrovej dohody, ktorú naďalej podporuje OSN aj všetky ostatné strany. Macronove vyjadrenia prišli deň po tom, čo na spoločnej tlačovej konferencii s Trumpom navrhol novú dohodu, ktorou by sa pokúsilo reagovať na množstvo Trumpových obáv v súvislosti so šesťstrannou jadrovou zmluvou. Historická jadrová dohoda z roku 2015 medzi Iránom a šiestimi mocnosťami - USA, Ruskom, Čínou, Britániou, Francúzskom a Nemeckom - zaväzuje Teherán, aby výrazne obmedzil svoje jadrové kapacity výmenou za zrušenie medzinárodných ekonomických sankcií. Jadrová dohoda je však predmetom stupňujúceho sa tlaku zo strany amerického prezidenta, ktorý v januári varoval, že USA od zmluvy odstúpia, ak sa nestanovia ďalšie obmedzenia pre iránsky jadrový a raketový program. Trump dohodu nazval "nezmyselnou" a uviedol, že je to "najhoršia dohoda vôbec". Iránsky prezident Hasan Rúhání v utorok varoval, že Spojené štáty budú čeliť "vážnym" dôsledkom v prípade, ak sa Washington rozhodne odstúpiť od kľúčovej jadrovej dohody medzi Teheránom a svetovými veľmocami.


Japonsko chce uznať národ Ainuov za domorodé obyvateľstvo

Vláda chce ukončiť diskrimináciu etnickej skupiny Ainuov.

TOKIO. Návrh zákona o uznaní národa Ainuov za domorodé obyvateľstvo predložila v piatok japonská vláda. Ide o ďalší krok Tokia smerom k ukončeniu desaťročí trvajúcej diskriminácie tejto etnickej skupiny obývajúcej prevažne ostrov Hokkaido. Informovala o tom agentúra AFP. Hovorca japonskej vlády Jošihide Suga na margo tejto legislatívy vyhlásil, že vďaka nej budú Ainuovia po prvý raz uznaní za "domorodé obyvateľstvo", pričom zákon zároveň vládu zaviaže k tomu, aby prijala kroky smerujúce k podpore ich komunít. Príslušníci národa Ainuov sa do značnej miery asimilovali do japonskej spoločnosti najmä následkom utláčateľskej politiky Tokia, ktoré im už od konca 19. storočia zakazovalo, aby praktikovali svoje rituály a používali vlastný jazyk. Ainuovia sú malý domorodý národ, ktorý v minulosti obýval celý ostrov Hokkaido a časť Kurilských ostrovov a pred príchodom predkov dnešných Japoncov pravdepodobne aj severnú polovicu ostrova Honšu. Pôvodným jazykom Ainuov - ainčinou - hovorilo v roku 2007 len desať ľudí.


Americká snemovňa obmedzila Trumpovu právomoc v prípade útoku na Irán

Návrh prešiel pomerom hlasov 251 ku 170.

WASHINGTON. Snemovňa reprezentantov amerického Kongresu schválila opatrenie, cieľom ktorého je zabrániť prezidentovi, aby vojensky zaútočil na Irán bez súhlasu kongresmanov. V piatok o tom písala agentúra DPA. Návrh prešiel pomerom hlasov 251 ku 170, pričom približne dve desiatky republikánskych poslancov sa v hlasovaní pripojili k demokratickej väčšine, ktorá opatrenie navrhla. Právomoci exekutívy v prípade útoku zo strany Iránu by však podľa DPA daný návrh nemal nijako obmedziť. "Američania sa zjednotili okolo idey, že sa musíme vyhnúť vojne s Iránom," uviedol v tejto súvislosti demokratický poslanec Ro Khanna, ktorý bol jedným z iniciátorov návrhu. Zostáva nejasné, ako sa k opatreniu postaví Senát, v ktorom majú na rozdiel od Snemovne reprezentantov väčšinu republikáni. Snemovňa reprezentantov prišla s daným návrhom v dobe prudko sa zhoršujúcich vzťahov medzi Washingtonom a Teheránom.


Turecko oboznámilo partnerov v NATO s ofenzívou na severe Sýrie

Účastníkmi zasadnutia boli aj Stoltenberg a veľvyslanci 28 členských krajín.

BRUSEL. Turecko sa snaží získať pochopenie svojich partnerov v Severoatlantickej aliancii (NATO) pre spornú vojenskú ofenzívu, ktorú vedie proti kurdským milíciám na severe Sýrie. O priebehu a cieľoch ofenzívy ich informovalo v stredu na zasadnutí Severoatlantickej rady v Bruseli, uviedla tlačová agentúra DPA s odvolaním sa na nemenované zdroje z prostredia Aliancie. Účastníkmi približne trojhodinového zasadnutia boli okrem iných generálny tajomník NATO Jens Stoltenberg a veľvyslanci ostatných 28 členských krajín. Podrobnosti o obsahu neboli oficiálne zverejnené. Podľa zdrojov DPA čelilo Turecko aj po tom, ako podalo spomínané vysvetlenie, ďalším otázkam a kritike zo strany spojencov, a to predovšetkým tých, ktorí sú zároveň členmi Európskej únie. Rada EÚ pre zahraničné veci v pondelok ofenzívu Turecka na severe Sýrie odsúdila a vyzvala na jej zastavenie. Na zasadnutí Severoatlantickej rady údajne zazneli znova obavy, že postup Turecka môže viesť k oslobodeniu príslušníkov teroristickej organizácie Islamský štát, ktorí sú zadržiavaní na severe Sýrie. Objavili sa tiež požiadavky na objasnenie tvrdení o možnom porušovaní ľudských práv. Turecko nezastrašia sankcie ani hrozby týkajúce sa jeho aktuálnej vojenskej operácie na severovýchode Sýrie. Vyhlásil to turecký minister zahraničia Mevlüt Čavušoglu. V stredajšom prejave v parlamente tiež povedal, že Turecko bude odpovedať na všetky sankcie uvalené na ich krajinu. "Sankcie a hrozby sú neakceptovateľné a neovplyvnia naše odhodlanie," uviedol minister. "Na sankcie budeme patrične odpovedať. Podnikneme potrebné kroky," dodal.Spojené štáty oznámili uvalenie čiastočných sankcií na Ankaru a prezident Donald Trump varoval, že "položí" tureckú ekonomiku. Viaceré európske krajiny tiež oznámili, že zastavili predaj zbraní Turecku. Prezident Recep Tayyip Erdogan v stredu vyhlásil, že napriek týmto krokom a tlaku zo strany Severoatlantickej aliancie nezmení svoj postoj.Spojené štáty uviedli, že do Ankary v stredu pricestuje viceprezident Mike Pence s cieľom vyrokovať dohodu o prímerí. Erdogan spustil pozemné aj letecké útoky na Kurdov na severovýchode Sýrie minulú stredu. Americký prezident Donald Trump v stredu vyhlásil, že Strana kurdských pracujúcich (PKK), ktorá už po desaťročia vedie ozbrojené povstanie proti Turecku, je "pravdepodobne" horšou teroristickou organizáciou ako Islamský štát (IS). Informovala o tom agentúra AFP. "PKK, čo sú tiež Kurdi, ako iste viete, sú v mnohých ohľadoch pravdepodobne horší teroristi a väčšia teroristická hrozba ako IS," vyhlásil Trump pred novinármi počas tlačovej konferencie v Bielom dome. Trump čelí tvrdej kritike za to, že dal de facto zelenú pre útok Turecka na severovýchod Sýrie, ktorý sa začal po tom, čo nariadil americkým jednotkám, aby sa stiahli z tejto oblasti.


Prípady chrípky v tomto týždni výrazne klesli

BRATISLAVA. Chrípková epidémia je na ústupe, počet chorých klesá. Jednotlivé kraje hlásia už iba jej sporadický výskyt, informuje Úrad verejného zdravotníctva (ÚVZ) SR. Svoje brány napriek tomu zavrelo vyše 30 škôl, v niektorých nemocniciach v Bratislavskom kraji stále platí zákaz návštev. Počas týždňa lekári nahlásili 7755 prípadov chrípky, chorobnosť klesla v porovnaní s predchádzajúcim týždňom o 22,6 percenta. Lekári však celkovo nahlásili 60.703 akútnych respiračných ochorení (ARO) vrátane chrípky, chorobnosť v tomto prípade klesla o 9,3 percenta. "Od začiatku chrípkovej sezóny 2017/2018 lekári zaznamenali 41 prípadov ťažkého akútneho respiračného ochorenia (SARI), v ôsmich prípadoch to skončilo úmrtím," povedal Mikas. Chrípková sezóna by mala trvať do 18. kalendárneho týždňa tohto roka. Odporúčajú ho najmä chronicky chorým, starším ľuďom, tým s oslabenou imunitou či zdravotníckym pracovníkom. Treba však dbať aj iné preventívne opatrenia. ÚVZ radí poriadne vetrať a umývať si ruky. Dôležité je tiež primerane sa obliekať či vyhýbať sa priestorom s vysokou koncentráciou ľudí. Účinne a často vetrať treba najmä v škôlkach, školách a na pracoviskách. Šíreniu nákazy medzi škôlkarmi môžu zabrániť ranné kontroly pred vstupom dieťaťa do kolektívu. Ľuďom môže pomôcť aj dostatok odpočinku či správna výživa s množstvom ovocia, zeleniny a tekutín. Niektoré odporúčania zahŕňajú aj obmedzenie podávania rúk počas chrípkovej sezóny. Pri kýchaní treba používať papierové vreckovky.


Popredný americký ekonóm: Bitcoin je nebezpečná špekulatívna bublina

Kurz bitcoinu tento rok vyskočil o vyše 1000 percent.

NEW HEAVEN. Kurz bitcoinu sa už približuje k hranici 12.000 doláčov. Popredný americký ekonóm Stephen Roach však dôrazne varuje, že táto kryptomena je "nebezpečnou špekulatívnou bublinou". Podľa Roacha je to toxická investícia. Roach je emeritným profesorom na Yale, bývalým šéfom pre Áziu a hlavným ekonómom Morgan Stanley a je považovaný za jedného z najvplyvnejších ekonómov na Wall Street. Roach kritizoval nákupnú horúčku investorov, s ktorou vkladajú svoje prostriedky do bitcoinu, ktorý je podľa neho nepochybne "nebezpečnou špekulatívnou bublinou". V rozhovore pre CNBC povedal, že ešte nevidel diagram technickej analýzy nejakej komodity alebo cenného papiera so skutočne vertikálnou šablónou. "A bitcoin je najvertikálnejším vzorom, aký som videl počas celej svojej kariéry." Kurz bitcoinu tento rok vyskočil o vyše 1000 percent, čo zvýšilo záujem investorov o túto digitálnu menu, ktorí ju považujú za potenciálny budúci nástroj výmeny a uchovávania hodnoty. Veľké burzy CME a CBOE legitimizovali investíciu do bitcoinu, keďže plánujú spustiť obchodovanie s termínovanými kontraktmi na bitcoin, čo zrejme takisto podporilo jeho kurz. Podľa Roacha táto legitimizácia zo strany búrz je nebezpečná pre investorov, ktorí dôkladne nerozumejú systému tvorby hodnoty bitcoinu. Mnohí investori skutočne priznávajú, že nechápu, ako funguje digitálna mena a ani technológiu blockchainu. Do bitcoinu vkladajú prostriedky len v nádeji na pokračovanie rastu. "Ako všetky bubliny, aj táto praskne," uviedol Roach. Dodal, že kurz padne a tí, ktorí investujú ako poslední, utrpia najväčšie straty.


Kurz dal najavo, že nová rakúska vláda bude proeurópska

Výsledky volieb v Rakúsku sú podľa Sebastiana Kurza dobré pre Európu.

VIEDEŇ. Predseda Rakúskej ľudovej strany (ÖVP) Sebastian Kurz dal v pondelok najavo, že po víťazstve v nedeľňajších parlamentných voľbách plánuje vytvoriť proeurópsku vládu. "Je to dobrý výsledok pre Európu. ÖVP bola a je v Rakúsku európskou stranou," povedal Kurz v telefonickom rozhovore pre agentúru DPA. Rakúski voliči tak podľa neho dali jasný proeurópsky signál. Predseda Európskej komisie Jean-Claude Juncker vyzval Kurza, ktorého strane sa predbežne pripisuje zisk vyše 31 percent hlasov, aby vytvoril vládu s európskou perspektívou Juncker pritom poukázal na skutočnosť, že Rakúsko bude v druhej polovici roka 2018 plniť úlohy rotujúceho predsedníctva v Rade EÚ. "Rakúsko bude zodpovedať za prípravu mnohých rozhodnutí dôležitých pre budúcnosť EÚ," napísal vo svojom liste. Podľa DPA je však pravdepodobné, že ÖVP vytvorí koalíciu s FPÖ, s ktorou ju spája tvrdá protiimigračná politika a plány posilniť právomoci členských štátov EÚ. Skončila by sa tak desať rokov trvajúca spolupráca medzi ÖVP a Sociálnodemokratickou stranou Rakúska (SPÖ). Kurz zdôraznil, že EÚ potrebuje reformy, ktorými sa chce zaoberať počas rakúskeho predsedníctva v Rade EÚ. Dodal, že má záujem o spoluprácu s nemeckou kancelárkou Angelou Merkelovou a inými partnermi, aby spoločne zmenili Európu k lepšiemu. Doterajší rakúsky minister zahraničných vecí Sebastian Kurz sa vo veku 31 rokov zrejme stane najmladším predsedom vlády v Európe.


Španielska politička odstúpila pre obvinenia z krádeže kozmetiky a titulu

Cristina Cifuentesová rezignovala z čela madridského regiónu.

MADRID. Vysokopostavená politička španielskej vládnej strany odstúpila v stredu z čela madridského regiónu, čím vyvolala novú krízu v konzervatívnej vláde premiéra Mariana Rajoya. Predsedníčka vlády autonómneho regiónu Madrid Cristina Cifuentesová oznámila svoju rezignáciu niekoľko hodín po zverejnení videa, na ktorom odovzdáva po údajnej krádeži kozmetiku bezpečnostnému pracovníkovi obchodu. Záznam vznikol pred siedmimi rokmi. Tomuto odhaleniu predchádzal niekoľkomesačný škandál týkajúci sa údajného sfalšovania podpisov profesorov v prípade jej magisterského titulu.


Amazonský prales mizne za nového brazílskeho prezidenta rýchlejšie

RIO DE JANEIRO. Odlesňovanie amazonského pralesa sa v júni zrýchlilo o viac než 60 percent v porovnaní s rovnakým obdobím vlaňajška. Ekológovia túto skutočnosť považujú za dôsledok začiatku realizácie politiky brazílskeho prezidenta Jaira Bolsonara. Ako v noci na stredu informovala televízia CNN, miera deštrukcie dažďového pralesa bola počas prvých niekoľkých mesiacov Bolsonarovho vládnutia stabilná. V máji a júni tohto roka však začala stúpať, vyplýva zo zistení Národného inštitútu pre výskum vesmíru (INPE), vládnej agentúry, ktorej družice monitorujú aj amazonskú oblasť. K ničeniu amazonského pralesa sa v uplynulých dňoch vyjadril aj francúzsky prezident Emmanuel Macron, ktorý upozornil, že Francúzsko ratifikuje dohodu o voľnom obchode medzi Európskou úniou a juhoamerickým blokom voľného obchodu Mercosur len vtedy, ak Brazília bude rešpektovať svoj záväzok o znížení odlesňovania. Brazílsky minister zahraničných vecí Ernesto Araújo na pripomienky Francúzska reagoval pripomenutím, že "žiadna krajina nie je z ústavného hľadiska pripravená (dohodu) ratifikovať. Musí byť ešte predložená parlamentu a schválená". Dodal tiež, že ochrana životného prostredia "nie je len záujmom Európy". Uviedol, že "väčšina európskych krajín používa viac agrotoxínov na hektár než Brazília." Pripomenul, že "kríza súvisiaca s chorobou šialených kráv vypukla v Európe pre zlé kŕmenie hospodárskych zvierat." Združenie Mercosur tvoria Argentína, Brazília, Paraguaj a Uruguaj. Podľa Európskej komisie, ktorá rokovania s Mercosurom viedla, zahŕňa predbežná dohoda okrem požadovanej vysokej kvality potravín aj ochranu zamestnancov a životného prostredia. Kritici však poukazujú na fakt, že dostatočne nerieši niektoré škodlivé aktivity, ako je napríklad odlesňovanie amazonského pralesa, ktorého cieľom je získať pre roľníkov lukratívnu poľnohospodársku pôdu.


Spotrebiče budú mať nové značenie energetickej účinnosti

BRUSEL, ŠTRASBURG. Poslanci Európskeho parlamentu (EP) v Štrasburgu schválili nové označenia energetickej účinnosti domácich spotrebičov. Nové značenie má pomôcť zákazníkom znižovať spotrebu a šetriť. Na základe novej legislatívy bude energetická účinnosť domácich spotrebičov označená písmenami A až G, energetické triedy A+, A++ a A+++ sa tak stanú minulosťou. Aktualizácia stupnice energetickej účinnosti je reakciou na technologický pokrok v tomto sektore. Spotrebiče označené novými energetickými štítkami so stupnicou A-G sa na trhu objavia najskôr koncom roka 2019. Cieľom nových pravidiel je uľahčiť spotrebiteľom výber energeticky účinnejších produktov, znížiť spotrebu energie a s ňou súvisiacich nákladov a zároveň povzbudiť producentov k inováciám a investíciám do výroby spotrebičov s nižšou spotrebou energie. K ďalšej aktualizácii klasifikácie energetickej účinnosti domácich spotrebičov dôjde v momente, keď sa v dôsledku technologického pokroku 30 % spotrebičov na trhu EÚ dostane do najvyššej triedy A alebo keď sa 50 % spotrebičov umiestni v kategórii A a B. Nové nariadenie je výsledkom dohody vyjednávačov EP s Radou EÚ (ministrami členských štátov). Poslanci ho schválili pomerom hlasov 535 (za): 46 (proti): 79 (zdržalo sa hlasovania). Všetky vizuálne reklamné alebo propagačné technické materiály by mali uvádzať triedu energetickej účinnosti spotrebiča. S novou A-G stupnicou by spotrebiteľov mali oboznámiť aj informačné kampane. Európska komisia by mala vypracovať usmernenia týkajúce sa presadzovania nového nariadenia v praxi, a to najmä v súvislosti s osvedčenými postupmi pre testovanie výrobkov a vzájomnú výmenu informácií medzi vnútroštátnymi orgánmi dohľadu nad trhom a Komisiou.


Skripaľovci boli zrejme otrávení doma, tvrdia detektívi

Ďalšie pátranie sa bude zameriavať na dom a jeho okolie.

LONDÝN. Bývalý ruský špión Sergej Skripaľ a jeho dcéra Julija prišli prvýkrát do kontaktu s nervovovoparalytickou látkou novičok ešte vo svojom dome v anglickom Salisbury. Informovala o tom v stredu londýnska Metropolitná polícia, ktorej vyhlásenie citovala televízia Sky News. K tomuto zisteniu dospeli detektívi na základe toho, že najväčšiu koncentráciu novičku objavili na vstupných dverách domu Skripaľovcov. Ďalšie pátranie sa bude preto v nasledujúcich týždňoch a zrejme mesiacoch zameriavať práve na dom a jeho okolie, ktoré by malo byť dôkladne preskúmané. "V tejto fáze vyšetrovania sa domnievame, že Skripaľovci prišli s nervovoparalytickou látkou po prvý raz do kontaktu na svojich vstupných dverách," uviedol komisár Dean Haydon. Obyvatelia okolia domu môžu preto podľa neho v najbližšom období očakávať policajtov vykonávajúcich prehliadky. Ubezpečil však občanov, že riziko zostáva nízke a že prehliadky sú vykonávané z preventívnych dôvodov. Na bývalého dvojitého agenta Sergeja Skripaľa (66) a jeho dcéru Juliju (33) zaútočili 4. marca neznámi páchatelia, ktorí podľa britskej vlády použili nervovoparalytickú látku novičok, vyvinutú v bývalom Sovietskom zväze. Oboch našli v bezvedomí pred nákupným centrom v meste Salisbury. Ich stav je stále kritický. Rusko akúkoľvek účasť na útoku odmieta.


DOBRÉ RÁNODobré ráno: Čo všetko vie Flašík o financovaní Smeru a na koho pri tom ukazuje prstom

Nemyslím si, že Fico je už tam, kde sa ocitol Mečiar.  V rozhovore pre denník SME to vyhlásil Fedor Flašík, zakladateľ Smeru, podnikateľ, ktorý zbohatol na zákazkách Mečiarovej vlády. Okrem toho naznačil, ako to mohlo byť s financovaním Smeru pri jeho zakladaní. Čo presne povedal? Odpovedá reportérka domácej redakcie denníka SME Lucia Praus Krbatová. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. NAKA obvinila Mariana Kočnera v prípade motákov, pričom v jednom prípade sa mal pokúsiť o sfalšovanie dôkazu v kauze zmeniek. Kočner podľa anonymného e-mailu, ktorý v decembri prišiel viacerým redakciám, posielal z väzenia cez svojho advokáta Andreja Šabíka vlastnoručne písané listy s inštrukciami. Šabík tvrdí, že s motákmi nemá nič spoločné. Exminister Tomáš Drucker vo štvrtok odovzdal na ministerstve vnútra približne 30-tisíc podpisov od občanov a požiadal o registráciu svojej politickej strany Dobrá voľba. Podľa RTVS do strany vstupuje aj rektorka Akadémie Policajného zboru Lucia Kurilovská. Od 14. decembra 2019 budú reštaurácie a stravovacie zariadenia povinne uvádzať pôvod mäsa, z ktorého pripravili pokrm pre spotrebiteľa. Vyplýva to z novely zákona o potravinách, ktorú vo štvrtok schválil parlament. Nie sú prospešní pre ekonomiku a negatívne vplývajú na slovenskú kultúru. Takto vníma cudzincov väčšina opýtaných v prieskume agentúry Focus pre Nadáciu Milana Šimečku. Tretina respondentov skôr dôveruje cudzincom, ktorí pochádzajú z členských štátov EÚ. Futbalový funkcionár Ivan Kmotrík mladší sa pred Špecializovaný trestný súd postaví koncom októbra. Dôvodom je, že on aj prokurátor podali odpor proti trestnému rozkazu, ktorým súd Kmotríkovi uložil pokutu 5 000 eur za hajlovanie po zápase Slovana s Trnavou. Naprieč Spojenými štátmi americkými sa od apríla šíri záhadné ochorenie pľúc. Inak zdraví mladí ľudia končia v nemocnici napojení na prístroje, bez ktorých nedokážu dýchať. Najmenej šesť ľudí už zomrelo. Chorých a mŕtvych spája jedno - každý jeden z nich potvrdil, že za posledných 90 dní minimálne raz použil elektronickú cigaretu. Čo dosiaľ zistili americké úrady o epidémii tohto neznámeho ochorenia? Majú dôvod na obavy aj spotrebitelia mimo Spojených štátov? Dozviete sa v článku Zuzany Matkovskej na SME.sk. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@sme.sk, pošleme vám cenovú ponuku.


Tuniská cesta k demokracii: Od upáleného zeleninára po Nobelovu cenu za mier

Arabská jar sa začala v Tunisku. V krajine dnes mocnejú občianske iniciatívy - základ demokratickej spoločnosti.

Je 17. december, rok 2010, a 26-ročný pouličný predavač ovocia a zeleniny Muhamád Buazízí práve prišiel o svoj stánok. Skonfiškovala mu ho polícia. Nestalo sa to po prvýkrát. Buazízí prichádzal do konfliktu s policajtmi pravidelne. Stánok mu konfiškovali, lebo nikdy nemal povolenie. On sa vždy bránil, že si inak nemá ako zarobiť na živobytie. V ten deň sa však rozhodol riešiť veci inak. Na benzínovej pumpe si kúpil kanister benzínu a za bieleho dňa sa pred úradom miestnej vlády zapálil. A práve táto tragédia bola spúšťačom arabskej jari – vlny protestov, ktoré sa z Tuniska preliali do mnohých ďalších arabských krajín. Máme slobodné, demokratické voľby. No nie je to dostatočné na to, aby sme hovorili, že sme vybudovali demokraciu. „Tuniská revolúcia je pre mňa jeden z veľkých momentov rastu. Vtedy som si uvedomila, že moc ľudí je väčšia ako ľudia pri moci,“ hovorí Aja Čebbiová, ocenená feministická aktivistka a autorka blogu Proudly Tunisian, vo svojej prednáške o tuniskej revolúcií na konferencii TEDx. Mala 23 rokov, keď v januári 2011 padla 23-ročná diktatúra Zina Abidína bin Alího a Tunisko stálo pred novou výzvou – usporiadať krajinu demokraticky. V októbri toho istého roku sa v krajine konali demokratické voľby – prvýkrát od roku 1956, keď Tunisko získalo nezávislosť od Francúzska. „Máme slobodné, demokratické voľby. No nie je to dostatočné na to, aby sme hovorili, že sme vybudovali demokraciu,“ povedala pre Svet inak Lina Bin Mhenní – jedna z najznámejších tuniských blogeriek. Aktivistka, ktorá získala za svoj blog A Tunisian Girl medzinárodné blogerské aj žurnalistické ocenenia. Počas revolúcie sa najčastejšie skloňovali slová ako zamestnanosť, sloboda, sociálna rovnosť či dôstojnosť. No dodnes neboli naplnené, hovorí Bin Mhenní. Blogerka písala o situácii v Tunisku už počas vládnutia bin Alího, a ako sama dodáva, bola preto v ohrození života. „Polícia ma celý čas sledovala, cenzurovali moje blogy a raz sa dokonca vlámali do rodičovského domu a ukradli môj laptop s kamerou,“ spomína si Mhenni na situáciu za starého režimu. A ako žije dnes? „Pre neustálu hrozbu teroristického útoku žijem pod policajnou ochranou.“ Ústavodarné zhromaždenie, ktoré si ľudia zvolili po revolúcii, získalo ročný mandát. Ich úlohou bolo okrem iného vytvoriť novú demokratickú ústavu a zorganizovať parlamentné a prezidentské voľby. Koalícia sa zaviazala, že najbližšie voľby prebehnú v roku 2013. Väčšinu získali umiernení islamisti zo strany an-Nahdá, ktorí šli do koalície s ľavičiarmi a sekulárnou stranou Kongres pre republiku. Najvyššie ústavné funkcie si rozdelili podľa princípu 1:1:1. Premiérom sa stal ľavičiar, prezidentom krajiny republikán a šéfom Ústavodarného zhromaždenia islamista. Od revolúcie však prežívala tuniská ekonomika recesiu, turizmus padol a miera nezamestnanosti sa blížila k dvadsiatim percentám. Obyvatelia Tuniska začali byť nespokojní s nedostatočnými výsledkami vládnucej koalície. „Čo sa týka zamestnanosti, situácia sa po revolúcií zhoršila a je nevyhovujúca dodnes,” hovorí Bin Mhenní. „Terorizmus v Tunisku vzrástol a to ovplyvnilo turizmus v krajine, ktorý je jedným z podstatných pilierov našej ekonomiky,” pokračuje blogerka. K nervóznej atmosfére v Tunisku prispel vo februári 2013 aj atentát na Čokrího Belajda, lídra ľavicovej opozičnej strany. Jeho podporovatelia vtedy vyšli do ulíc, aby vyjadrili svoj hnev a žiadali pád vlády. Demokraticky zvolení predstavitelia vlády odmietli, že by s atentátom mali čokoľvek spoločné. Len o pol roka neskôr za podobných okolností zastrelili Muhammáda Brahmího, taktiež z ľavej strany politického spektra. Protesty vtedy začali mohutnieť. A napätie medzi koalíciou a opozíciu ďalej rástlo. Opozícia navyše žiadala, aby vláda dodržala, čo sľúbila – usporiadala nové voľby, ako sa k tomu zaviazala v roku 2011 – a sama odstúpila. Situácia tak dospela až do politického patu. Kríza medzi politickými predstaviteľmi v Tunisku sa prehlbovala, politici sa z patu nevedeli dostať. Vtedy sa k slovu dostala Tuniská všeobecná odborová organizácia, ktorá sa ako prvá rozhodla sformovať alianciu organizácií občianskej spoločnosti. Oslovila Tuniskú konfederáciu priemyslu, obchodu a remeselnej výroby, ktorá sa považuje za jej historického rivala, s ktorým by sa za iných okolností zjednotila asi len ťažko. Neskôr sa pridala Tuniská liga za ľudské práva a Národná právnická asociácia Tuniska. Skupina dostala názov Kvarteto národného dialógu. Kvarteto stálo pred úlohou navrhnúť východisko z krízy. Ešte v júli 2013 zvolalo Kvarteto rokovanie medzi vládnucimi stranami a opozíciou. Diskutovať mali o pláne dohody, ktorý obsahoval štyri konkrétne body. Prvý žiadal rezignáciu vlády a jej nahradenie technokratickou vládou. Druhý hovoril o stanovení fixných dátumov pre parlamentné a prezidentské voľby. Tretí obsahoval dohodu o udržaní národnej identity v novej ústave a štvrtý vyrokovanie nevyhnutých krokov pre zmenu na demokratickú vládu. Aj keď strany na výzvu spočiatku nereagovali, Kvartetu sa napokon podarilo dostať ich za spoločný stôl. Národný dialóg sa skutočne začal. Po prvýkrát zasadal v decembri 2013, už čoskoro sa podarilo zvoliť nového premiéra a v januári ratifikovať novú ústavu. Zároveň vznikol aj nezávislý orgán, ktorý mal zabezpečiť prípravu parlamentných a prezidentských volieb. Všimol si to aj Nobelov výbor, ktorý činnosť Kvarteta Národného dialógu ocenil cenou za mier „Za jeho rozhodujúce prispenie k budovaniu pluralitnej demokracie v Tunisku po Jazmínovej revolúcií v roku 2011,“ odôvodnil svoj výber Nobelov výbor. Úloha Národného dialógu sa tým skončila, ale občianska mobilizácia pretrvala. Ahmed Bin Nejma z Associative Action hodnotí po čase dialóg pozitívne, priznáva však, že mal aj slabšie stránky. „Aj keď Národný dialóg zabránil, aby sa v krajine stalo niečo strašné, predsa len spochybnil legitimitu a kredibilitu vtedajšej vlády,“ myslí si Bin Nejma. „Národný dialóg hral dôležitú úlohu, no nesmieme zabudnúť ani na úlohu Tunisanov, ktorí vyšli do ulíc a mierumilovne odmietli násilie,” pripomína blogerka Bin Mhenni. Ten aktivizmus pritom v časti verejnosti stále zostal. Inšpirovaní revolúciou sa mladí ľudia snažia organizovať do výborov zameraných na rôzne témy, od rodovej rovnosti po trvalo udržateľný rozvoj. Vďaka tomu sa môžu aktívne podieľať na rozhodovacom procese a tvorbe politík. „Prostredníctvom týchto výborov sa snažíme otvárať verejnú diskusiu, kriticky sa zamýšľať nad riešeniami problémov a prezentovať ich našim lídrom,“ vysvetľuje Aja Čebbíová v prednáške. Tunisania sa chcú podieľať na vytváraní demokracie. Významnú úlohu pritom zohrávajú práve organizácie občianskej spoločnosti, ktoré sú v Tunisku rešpektované a ich slová majú váhu. „V Tunisku je zhruba 16-tisíc rôznych organizácií a združení,” hovorí Bin Nejma. On sám pracuje v organizácii Associative Action, ktorá sa momentálne venuje procesom schvaľovania rozpočtu na samosprávnej úrovni, okrem iného na takzvanom participatívnom rozpočtovaní. Aj keď Národný dialóg zabránil, aby sa v krajine stalo niečo strašné, predsa len spochybnil legitimitu a kredibilitu vtedajšej vlády. To znamená, že občania priamo rozhodujú o tom, ako sa využije časť zdrojov. „Občania aktívne rozhodujú, do ktorých projektov má obec investovať peniaze,“ vysvetľuje Bin Nejma. Od roku 2014 začala jeho organizácia postupne spolupracovať s dvanástimi samosprávami. Neziskové organizácie tak na rôznych úrovniach pomáhajú docieliť zmenu v tuniskej spoločnosti. „Počas posledných rokov ľudia stratili dôveru v politické strany. Zato vidia všadeprítomné neziskové organizácie a ich hmatateľné výsledky,“ objasňuje Bin Mhenni dôvod ich popularity. Bin Nejma dodáva, že najdôležitejšie je vysvetliť ľuďom, ako sa môžu zapojiť. Nie každý sa totiž chce podieľať na fungovaní spoločnosti v konkrétnej organizácii alebo asociácii. „Málo ľudí si uvedomuje, že už len tým, že hlasujú vo voľbách alebo v referende, pomáhajú vytvárať demokratickú spoločnosť,“ vysvetľuje Bin Nejma. Ani rozvoj občianskej spoločnosti ešte neznamená, že tamojšia spoločnosť vyhrala. Bin Nejma aj Bin Mhenní sa zhodujú, že k slovu sa znovu dostávajú politici, ktorí boli pri moci v minulom režime. I keď väčšinou prostredníctvom niekoho iného, kým oni sú skrytí v tieni. „V poslednom čase pre ich názory zadržali mnohých novinárov či umelcov,“ hovorí Mhenní. Nepriaznivá situácia sa týka aj ľudí s homosexuálnou orientáciou. Odhodlanie a aktivizmus občianskej spoločnosti však dáva nádej, že sa Tunisanom podarí zachovať to, čo vydobyli pre spoločnosť. Projekt Svet inak je súčasťou kampane Vyber si, ktorú počas predsedníctva Slovenska v Rade EÚ realizuje Platforma MVRO. Aktivitu spolufinancuje SlovakAid a Európska komisia. Články reprezentujú výlučne názory ich autorov.


Aktivisti podávajú trestné oznámenie pre ťažbu štrku na stavbu diaľnice

Aktivisti tvrdia, že zo zemníkov v Moste pri Bratislave a Tomášove sa ťažia tony štrku bez vyňatia z pôdneho fondu a bez povolenia  úradu.

BRATISLAVA. Občianske združenie Triblavina podá v pondelok trestné oznámenie pre podozrenie z nelegálnej ťažby štrkopiesku v súvislosti s výstavbou diaľnice D4 a rýchlostnej cesty R7 v okolí Bratislavy. Aktivisti tvrdia, že zo zemníkov v Moste pri Bratislave a Tomášove sa ťažia tony štrku bez vyňatia z pôdneho fondu a bez povolenia banského úradu. Hlavný zhotoviteľ stavby spoločnosť D4R7 Construction, s. r. o., podľa nich používa stavebný materiál na stavbu diaľnice a rýchlostnej cesty.Predseda združenia Triblavina Milan Grožaj v piatok informoval, že Slovenský pozemkový fond potvrdil, že nemá s nikým uzavretú nájomnú zmluvu na svoje dve parcely v zemníku číslo 3 v Moste pri Bratislave. "Tieto pozemky už sú vyťažené, je tam sedemmetrová jama bez štrku. Okradli priamo aj Slovenský pozemkový fond. Kopú až po hladinu spodnej vody, čo je v tomto území zakázané," povedal Grožaj na brífingu pred ministerstvom dopravy a výstavby. To je obstarávateľom PPP projektu pre D4 a R7 a zmluvným partnerom koncesionára Zero Bypass Ltd. Spoločnosť D4R7 Construction, zložená zo španielskej firmy Ferrovial Agroman a z rakúskeho Porr Bau, podľa odhadov OZ Triblavina vyťažila len z uvedeného jedného katastra v Moste pri Bratislave asi 1,2 milióna kubických metrov štrkopiesku. "Na poplatkoch za DPH prišlo Slovensko zhruba o 3,5 mil. eur. Obce mohli dostať z týchto peňazí 80 percent. Považujeme to za obrovský škandál, že tu existuje takáto firma a môže si robiť na Slovensku, čo chce," uviedol Grožaj. Majiteľ pozemku podľa neho vie, že sa to robí na čierno a je spoluzodpovedný.Na základe informácií od starostov obcí je podľa predsedu OZ Triblavina pripravovaných ďalších šestnásť zemníkov. Upozornil, že ani v prípade pozemku v Tomášove podľa zmluvy o jeho prenájme nie je povolenie na dočasné užívanie, vyňatie z pôdneho fondu ani povolenie banského úradu. "Všetko je to vedené ako orná pôda na katastrálnej mape a pozemkový úrad nevydal žiadne povolenie. Ťaží sa tam veselo, dokonca si tam svojvoľne dajú značky 'stavba'," dodal Grožaj. Pre ťažbu štrku v Tomášove už podala trestné oznámenie poslankyňa NR SR za SaS Anna Zemanová. "Ministerstvo dopravy sa už viackrát jasne vyjadrilo, že za samotnú výstavbu je plne zodpovedný koncesionár. V prípade, ak sa potvrdia akékoľvek podozrenia z nezákonného konania koncesionára, je plne v právomoci príslušných orgánov vyvodiť zodpovednosť a príslušné orgány už v tejto veci konajú," zareagoval pre agentúru SITA odbor komunikácie rezortu dopravy. "Aj v tejto súvislosti je jasné, že dnešné (piatkové) vyjadrenie predstaviteľov OZ Triblavina nemá reálne, ale politicky motivované pozadie, kedy si jednotliví kandidáti a členovia združenia robia kampaň pred komunálnymi voľbami. Iba tak nadväzujú na svoju aktivitu v minulosti, kedy sa brzdením výstavby obchvatu snažili zviditeľniť v médiách," dodal rezort dopravy. Grožaj reagoval, že nekandiduje v komunálnych voľbách vo Svätom Jure, kde býva.


Kim Čong-un vyzval na dokončenie programu jadrových zbraní

Kimov režim sa snaží silou vyrovnať Spojeným štátom.

SOUL. Severokórejský vodca Kim Čong-un vyjadril veľkú spokojnosť s najnovšou raketovou skúškou, ktorú Pchjongjang uskutočnil v piatok, a vyzval na dokončenie programu jadrových zbraní i napriek sprísňovaniu medzinárodných sankcií voči Severnej Kórei. Cieľom krajiny je získať "schopnosť jadrového protiútoku, s ktorým sa Spojené štáty nebudú môcť vyrovnať", povedal podľa správy Kórejskej ústrednej tlačovej agentúry (KCNA), z ktorej v sobotu citovala agentúra AP. Kim zhodnotil vypálenie novej rakety stredného doletu ponad Japonsko do Tichého oceánu ako dôkaz jej "bojovej účinnosti a spoľahlivosti" a úspešný výsledok snahy o zvýšenie jej výkonu. Zároveň vyhlásil, že Severná Kórea i napriek "bezmedzným" medzinárodným sankciám dokázala takmer dokončiť budovanie svojho jadrového arzenálu, pričom vyzval na vyvinutie "celoštátneho úsilia" pre dosiahnutie konečného cieľa. Týmto cieľom je podľa Kima "vytvorenie rovnováhy skutočnej sily" medzi Severnou Kóreu a Spojenými štátmi tak, aby "sa americkí vládcovia neodvažovali hovoriť o vojenskej možnosti". Pchjongjang medzitým potvrdil, že najnovšie otestovaná raketa bola typu Hwasong-12, teda rovnakého, aký vypálila ponad Japonsko už 29. augusta. Bezpečnostná rada OSN odsúdila v piatok najnovší raketový test Severnej Kórey ako provokáciu.


Andreescuovú v rodisku privítali ako hrdinku, dostala aj kľúče od mesta

Devätnásťročná tenistka sa stala prvou Kanaďankou, ktorá získala grandslamový titul v dvojhre.

MISSISSAUGA. Kanadská tenistka Bianca Andreescuová obdržala za svoj triumf na záverečnom grandslamovom turnaji roka US Open honor v podobe kľúčov od svojho rodného mesta Mississauga. Pri ceremónii na predmestí Toronta jej ich slávnostne odovzdal starosta Bonnie Crombie. Andreescuová sa vo veku 19 rokov stala vôbec prvou Kanaďankou, ktorá získala grandslamový titul v dvojhre. "Som skutočne požehnaná. Stojí za mnou množstvo tvrdej práce, potu a najmä pádov. Som skutočne rada, že som sa nevzdala, pretože dnes by som tu pred vami nemohla stáť. Ak som to dokázala ja, Serena či Roger, môžete veľké veci dokázať aj vy," uviedla na zhromaždení pred stovkami fanúšikov. Devätnásťročná Andreescuová zdolala vo finále US Open Američanku Serenu Williamsovú 6:3, 7:5, čím jej znemožnila zisk už 24. grandslamového titulu. V priebehu roka sa jej podarilo vyšplhať v ženskom svetovom rebríčku z druhej svetovej stovky až na aktuálne 5. miesto. Adreescuovú po obrovskom úspechu slovami chvály podporil aj kanadský minister Justin Trudeau. "Je inšpiráciou pre všetky vekové kategórie Kanaďanov. Ak by som mal byť úprimný, mladí ľudia si z nej môžu robiť najväčší príklad, pretože v takom mladom veku už dokázala veľké veci," citovala Trudeaua agentúra AFP. Po majstrovskom úspechu Toronta Raptors v uplynulej sezóne basketbalovej NBA tak kanadskí športoví fanúšikovia dostali ďalší dôvod na radosť. Známy transparent, ktorým oslavovali výhru Raptors s nápisom "We the North", hrdo pozmenili na "She the North", čím vyjadrili úctu a podporu mladej hráčke.


Matador plánuje oživiť závod v Petržalke, vzniknúť majú byty

Investor plánuje výstavbu za vyše dvadsať miliónov.

BRATISLAVA. Spoločnosť Matador development predložila úradom investičný zámer, ktorý počíta s rekonštrukciou a dostavbou bývalých výrobných hál závodu Matador v Petržalke na Úderníckej ulici. Matador development tu chce ako investor reprofilovať časti pôvodnej haly, postaviť tri bytové domy a dva penziónové domy so spoločnou podzemnou garážou. Rekonštrukcia aj výstavba sa má začať v septembri 2019 a predpokladaná doba ukončenia výstavby je marec 2021. Celkové náklady sa odhadujú na 22,8 milióna eur. Viacpodlažná polyfunkčná výstavba má priniesť 124 bytov a 22 penziónových apartmánov, zároveň 6 264 metrov štvorcových kancelárií a 480 metrov štvorcových obchodných priestorov. "Zámerom predkladaného riešenia je využitie potenciálu lokality pre účely bývania, prechodného ubytovania, administratívy a obchodu formou urbanizácie a oživenia chátrajúceho výrobného areálu v súlade s platným územným plánom hlavného mesta SR Bratislavy," uviedla spoločnosť Matador development v investičnom pláne.Dôvodom umiestnenia stavby v danej lokalite je záujem navrhovateľa o funkčné zhodnotenie a reprofiláciu v zmysle územného plánu dotknutého sídla. Dotknutý pozemok je ohraničený Kopčianskou, Úderníckou a Gogoľovou ulicou. V blízkosti sa nachádza petržalská vlaková stanica. "Realizácia navrhovanej činnosti prispeje k rozšíreniu ponuky nových priestorov bývania a plôch občianskej vybavenosti v mestskej časti Bratislava – Petržalka. Umiestnenie navrhovanej činnosti využíva existujúce inžinierske siete v území a dopravne nadväzuje na vybudovanú priľahlú mestskú dopravnú infraštruktúru," dodala spoločnosť.Zámer je predkladaný v dvoch variantoch. V prvom sa na ploche riešeného územia uvažuje s vyčlenením 1 133 metrov štvorcových plochy na vegetačné úpravy. V druhom variante sa navrhuje výsadba zelene o celkovej výmere 1 336 metrov štvorcových. Odporúčaný na realizáciu je v zámere druhý variant projektu.


BMW zvolá do servisov v Británii vyše 300-tisíc vozidiel

MNÍCHOV. Nemecká automobilka BMW zvolá do servisov vo Veľkej Británii takmer 312.000 svojich áut. Jej hovorca o tom informoval vo štvrtok. P ríčinou akcie sú správy, že vozidlá môžu mať chybu v elektronike. Stáva sa, že pri plnej rýchlosti prestane nečakane fungovať. V jednom prípade došlo k smrteľnej havárii. Kontrolovať sa budú autá s dieselovým a aj benzínovým motorom niekoľkých sérií, ktoré boli vyrobené od marca 2007 do augusta 2011. Automobilka BMW už vlani v Británii dodatočne opravovala 36.000 vozidiel s rovnakou chybou. Britský úrad pre bezpečnosť cestnej premávky DVSA vyšetruje tragickú nehodu, pri ktorej v decembri 2016 zahynul jeden muž. Auto narazilo do stromu. Jeho vodič sa za tmy vyhýbal neosvetlenému BMW, ktorému zlyhala elektronika. Šofér, ktorý zahynul, zbadal vozidlo v protismere zrejme v poslednej chvíli, strhol auto z cesty. Nemecký koncern priznal, že príčinou nehody bolo zlyhanie elektroniky jeho auta.


Oslavy výročia ústavy prišlo do NRSR osláviť takmer 20-tisíc ľudí

Najstarší návštevník parlamentu mal 90 rokov, najmladší tri mesiace.

BRATISLAVA. Oslavy 25. výročia prijatia Ústavy SR, ktoré boli spojené s Dňom otvorených dverí na pôde Národnej rady SR, prilákali v piatok do parlamentu a na Bratislavský hrad takmer 20-tisíc ľudí. Informovala o tom hovorkyňa Zuzana Čižmáriková. Najstarší návštevník parlamentu mal 90 rokov, ktoré oslávil práve na pôde parlamentu a najmladší 3 mesiace, dodala. Na slávnostnej mimoriadnej schôdzi Národnej rady SR sa prvýkrát stretli takmer všetci bývalí predsedovia parlamentu od roku 1989. Túto významnú chvíľu si uctili aj bývalí prezidenti Slovenskej republiky, zosumarizovala hovorkyňa. V Národnej rade SR a na Bratislavskom hrade bol pre verejnosť bohatý program. Okrem folklórnych vystúpení bola vystavená aj policajná či vojenská technika, i národné plemená niektorých zvierat. Počas dňa politici zasadli na slávnostnej schôdzi, v priebehu dňa diskutovali s občanmi. V závere dňa sa uskutočnil aj galaprogram Zem spieva. Oslavy 25. výročia prijatia Ústavy SR ukončili slávnostné salvy a ohňostroj.


Na cvičenie v Stredozemnom mori priplávali tri čínske lode, použili ostrú muníciu

Čínska flotila smerovala na spoločné cvičenie s ruským námorníctvom.

PEKING. Najmodernejšie čínske vojnové lode smerujúce do Ruska absolvovali v Stredozemnom mori cvičenie, pri ktorom bola použitá ostrá munícia. Oznámila to agentúra AP s odvolaním sa na stredajšie oznámenie ministerstva obrany v Pekingu. Do pondelkových manévrov sa zapojili tri čínske lode novej generácie: torpédoborec Che-fej, fregata Jün-čcheng a podporné plavilo Luo-ma-chu. Lode si podľa ministerstva otestovali streľbu z palubných a menších zbraní. Skupina čínskych lodí smerovala na spoločné cvičenie s ruským námorníctvom s kódovým označením Joint Sea 2017, ktoré sa uskutoční v oblasti Petrohradu a Kaliningradu. Podľa agentúry AP to svedčí o silnejúcej spolupráci medzi armádami oboch mocností. Čínske námorníctvo zintenzívňuje svoje operácie v oblasti Stredozemného mora, čo mu umožňuje logistická základňa, ktorú Peking stavia v Džibutsku. Podľa AP ide o prvú vojenskú základňu, ktorú si Čína buduje v zámorí. Na túto základňu už Peking vyslal lode s čínskymi vojakmi. Informuje o tom spravodajská stanica BBC.Čína tvrdí, že základňu bude využívať na mierové a humanitárne operácie v Afrike a západnej Ázii. Slúžiť bude tiež na vojenskú spoluprácu, námorné cvičenia a záchranné misie, uviedla čínska tlačová agentúra Sin-chua. Lode vyplávali v utorok z prístavného mesta Čan-ťiang na juhu Číny. Sin-chua nespresnila počet vyslaných vojakov ani lodí a neuviedla ani, kedy sa prevádzka základne začne. Krok sa vo všeobecnosti považuje za snahu o posilnenie vojenskej prítomnosti Číny v regióne. V Džibutsku majú pre jeho strategickú polohu v takzvanom Africkom rohu vojenské základne aj Spojené štáty, Francúzsko a Japonsko. Čína v posledných rokoch zvýšila investície v Afrike a rýchlo zmodernizovala svoju armádu.